JDT juara Liga Super tujuh tahun berturut-turut
Oleh KOSMO!

2 Oktober 2020, 11:31 pm
Oleh KHAIRUL MOHD ALI
ISKANDAR PUTERI – Pasukan Johor Darul Ta’zim (JDT) mengesahkan statusnya selaku kelab bola sepak gergasi apabila dinobatkan sebagai juara Liga Super musim ini selepas menundukkan Sabah 4-1 sebentar tadi.
Lebih menarik, skuad Harimau Selatan itu turut mencipta sejarah baharu dengan menjulang piala berkenaan buat kali ketujuh berturut-turut sejak 2014.
Perlawanan yang berlangsung di Stadium Sultan Ibrahim di sini malam tadi menyaksikan skuad bimbingan Benjamin Mora itu tidak berhadapan masalah menerima kunjungan The Rhinos.
Perlawanan liga terakhir JDT selaku tuan rumah itu bermula perlahan dimana Harimau Selatan perlu menunggu sehingga minit ke-38 untuk mendapatkan jaringan pembukaan menerusi percubaan Diogo Santo.
Ayam tambatan JDT, Safawi Rasid menggandakan jaringan tuan rumah pada minit ke-56.

Sambutan tuan rumah hampir diragut apabila percubaan Dennis Buschening pada minit ke-74 daripada luar kotak penalti berjaya menewaskan Farizal Marlias, menjadikan kedudukan 2-1.
Safawi sekali lagi menggegarkan gawang pasukan pelawat apabila bijak memanfaatkan kecuaian penjaga gol Sabah, Rozaimie Rohim.
Melengkapkan malam cemerlang JDT, tuan rumah sekali lagi menambah jaringan pada minit ke-84 hasil sepakan percuma Leandro Velasquez menjadikan kedudukan 4-1.
Sementara itu, majlis sambutan kejuaraan Liga Super musim ini turut diadakan dengan kelainan bersesuaian dengan pandemik Covid-19 ketika ini.
Dalam sambutan kejuaraan Liga Super norma baharu ini, pemain dan barisan kejurulatihan mengambil sendiri pingat masing-masing sebelum Kapten JDT, Hariss Harun menjulang piala diiringi sorakan rakan sepasukannya.
Turut hadir menyaksikan detik bersejarah itu, Presiden Persatuan Bolasepak Negeri Johor (PBNJ), Datuk Ismail Karim dan Ketua Pegawai Eksekutif Liga Bola Sepak Malaysia, Datuk Ghani Ab Hassan.
Terdahulu, sebelum perlawanan bermula, Pemilik JDT, Tunku Ismail Sultan Ibrahim berkenan menyampaikan anugerah Penjaring Terbanyak Sepanjang Zaman JDT kepada Gonzalo Cabrera yang mencetak sejumlah 57 gol.
Penyerang import dari Argentina itu diberi anugerah tersebut setelah mengatasi jaringan gol dicatat pemegang rekod sebelum ini iaitu Safiq Rahim dengan 56 gol.
Turut diadakan program ‘in car viewing party’ yang membenarkan sehingga 1,500 kenderaan dinaiki penyokong skuad Harimau Selatan ‘melibatkan’ diri dengan sambutan malam bersejarah itu.
Penyokong setia JDT itu menyaksikan perlawanan secara langsung menerusi lima skrin layar gergasi yang disediakan di tapak letak kenderaan terbuka sekitar stadium berkenaan. – K! ONLINE


Guru positif Covid-19, sebuah sekolah rendah Kuala Nerus ditutup
Oleh MOHD AZLI ADLAN

2 Oktober 2020, 11:10 pm
KUALA TERENGGANU – Sebuah sekolah rendah di daerah Kuala Nerus telah diarahkan tutup oleh Jabatan Kesihatan negeri mulai hari ini selepas salah seorang gurunya disahkan positif Covid-19.
Pengarah Kesihatan Terengganu, Dr. Nor Azimi Yunus berkata, guru terbabit merupakan salah seorang daripada tiga individu di negeri ini yang disahkan positif Covid-19 hari ini.
“Jabatan Bomba dan Penyelamat Terengganu akan melakukan sanitasi menyeluruh ke atas sekolah terbabit.
“Selain itu, 62 murid, 23 guru dan lima kakitangan sokongan sekolah itu yang telah dikenal pasti sebagai kontak rapat guru berkenaan telah menjalani ujian saringan,” katanya dalam satu kenyataan di sini hari ini.
Nor Azimi berkata, semua kontak rapat itu juga telah diletakkan di bawah perintah pengawasan dan menjalani kuarantin wajib selama 14 hari.
Dalam perkembangan sama, beliau memberitahu, setakat ini, 11 individu termasuk guru terbabit yang positif Covid-19 telah ditempatkan di Hospital Hulu Terengganu untuk rawatan.

“Saya juga menyeru mana-mana individu di negeri ini yang baru pulang dari Sabah pada masa terdekat berlaku jujur dengan hadir fasiliti kesihatan berhampiran bagi menjalani penilaian risiko Covid-19,” katanya. – K! ONLINE


Sultan Sharafuddin bimbang peningkatan Covid-19
Oleh MOHD YUNUS YAKKUB

2 Oktober 2020, 11:07 pm
SHAH ALAM – Sultan Selangor, Sultan Sharafuddin Idris Shah menzahirkan kebimbangan dengan peningkatan mendadak kes-kes baharu Covid-19 khususnya di negeri ini.
Baginda bertitah mana-mana individu yang mempunyai gejala atau baru pulang dari kawasan-kawasan berisiko agar digesa segera melakukan ujian saringan di hospital seterusnya patuh dengan arahan kuarantin wajib.
Titah Sultan Sharafuddin, setiap individu daripada semua lapisan masyarakat perlu memainkan peranan bagi memutuskan rantaian Covid-19.
“Berdasarkan statistik terbaharu, daerah-daerah di Selangor yang kembali merekodkan kes positif Covid-19 adalah Hulu Selangor, Klang, Gombak, Petaling, Hulu Langat dan Sepang.
“Beta juga secara khusus menasihatkan rakyat di Selangor yang berkepadatan 6.5 juta penduduk agar duduk di rumah dan tidak keluar ke lokasi-lokasi sesak atau berada di tempat awam jika tiada keperluan,” titah baginda menerusi kenyataan yang dimuat naik dalam Facebook Selangor Royal Office malam ini.
Sultan Sharafuddin turut menyeru rakyat terus waspada dan tidak mengambil mudah kesemua amalan prosedur operasi standard (SOP) yang telah ditetapkan oleh kerajaan.

“Ini termasuk mengekalkan jarak fizikal sekurang-kurangnya satu meter apabila berada di tempat awam.
“Malah sentiasa memakai pelitup muka apabila keluar dari rumah serta menggunakan cecair pembasmi kuman dan menjaga kebersihan diri,” titah baginda. – K! ONLINE


Ahli perniagaan rugi lebih RM300,000 ditipu tawaran projek PRN Sabah
Oleh KOSMO!

2 Oktober 2020, 9:58 pm
Oleh SHAARANI ISMAIL
KUALA KANGSAR – Dua ahli perniagaan kerugian lebih RM300,000 selepas ditipu sindiket bagi membekalkan air mineral kepada petugas Pilihan Raya Negeri (PRN) Sabah bulan lalu.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, kedua-dua mereka ditawarkan sindiket berkenaan untuk membekalkan sebanyak 20,000 kotak minuman mineral.
Katanya, mangsa menyedari ditipu selepas tidak menerima hasil daripada projek tersebut selain panggilan yang dibuat disekat oleh sindiket berkenaan.
“Seorang daripada mangsa yang juga lelaki berusia 54 tahun menerima tawaran menerusi panggilan telefon daripada suspek yang memperkenalkan diri sebagai pegawai Kementerian Dalam Negeri Putrajaya pada 2 September lalu.
“Mangsa kemudiannya mengajak rakannya berusia 40 tahun untuk melabur sama dalam projek berkenaan sebelum mendepositkan wang berjumlah RM50,000 sebagai cagaran pada 21 September lalu,” katanya pada sidang akhbar di Ibu Pejabat Polis Daerah (IPD) Kuala Kangsar di sini hari ini.

Omar Bakhtiar berkata, mangsa menerima tawaran berkenaan selepas dijanjikan akan menerima pembayaran dalam tempoh yang singkat tanpa melalui banyak prosedur.
Katanya, modus operandi sindiket itu diyakinkan dengan mangsa mengurus sendiri projek berkenaan serta membeli 20,000 kotak air di Kota Kinabalu.
“Mangsa telah membelanjakan RM288,000 bagi pembelian air itu dan menyerahkan kesemua kotak air kepada seorang lelaki yang dipercayai ahli sindiket sebelum diedarkan ke 34 kawasan yang disenaraikan,” katanya.
Omar Bakhtiar berkata, menyedari ditipu, mangsa kemudian membuat laporan polis semalam dan siasatan dijalankan mengikut Seksyen 420 Kanun Keseksaan.
Katanya, susulan laporan itu, Bahagian Risikan dan Operasi Ibu Pejabat Polis Kontinjen (IPK) Perak telah membuat tangkapan dipercayai ahli sindiket berkenaan.
“Sindiket yang menyamar sebagai penjawat awam menggunakan taktik sama menawarkan projek kerajaan dan siasatan lanjut sedang dijalankan,” katanya. – K! ONLINE


Perak II ikat Kuala Lumpur di Manjung
Oleh KOSMO!

2 Oktober 2020, 11:34 pm
Oleh SHAMSUL KAMAL AMARUDIN
LUMUT – Perak II menyekat hasrat Kuala Lumpur mengutip mata penuh apabila kedua-dua pasukan terikat tanpa jaringan pada aksi Liga Premier di Stadium Majlis Perbandaran Manjung di sini malam ini.
Pasukan tuan rumah terlebih dahulu mengasak kubu lawan seawal minit kelapan namun tandukan N. Thanabalan hanya menerjah jaring kiri di luar gawang.
Minit ke-25 pula menyaksikan tendangan dari luar kotak penalti Khairul Syafiq Mustaffa tepat ke dakapan penjaga gol pelawat, Muhammad Zamir Selamat.
Peluang terbaik Kuala Lumpur diperolehi menerusi dua sepakan percuma yang diambil oleh ketua pasukan, Paulo Josue Sturmer Dos Reis, pada minit ke-38 dan ke-43.
Namun kedua-dua tendangan itu menuju ke arah penjaga gol tuan rumah, Muhammad Farhan Abdul Majid untuk diselamatkan.

Tiga minit selepas aksi babak kedua bermula, hantaran lambung Muhammad Izzat Mohd Ramlee tepat ke arah Thanabalan tetapi tindakan pantas Muhammad Zamir menyelamatkan gawang Kuala Lumpur.
Minit ke-52 tandukan lemah Kouassi Francis Kone menyelamatkan gawang tuan rumah walaupun hanya berdepan Muhammad Farhan sahaja untuk ditewaskan.
Khairul Asyraf Sahizah pula dua kali berpeluang mencetak nama sebagai penjaring Perak II namun tandukannya pada minit ke-54 sipi di atas palang gol manakala rembatannya tujuh minit kemudian ditepis Muhammad Zamir.
Minit akhir permainan, Kuala Lumpur hampir mengutip tiga mata namun rembatan Paulo Josue Sturmer di depan gawang ditepis Muhammad Farhan.
Kedua-dua pasukan terus buntu mencari jaringan sehingga tamat perlawanan. – K! ONLINE


Suami isteri maut, Perodua Viva bertembung treler
Oleh KOSMO!

2 Oktober 2020, 10:35 pm
Oleh MASTURAH SURADI
KOTA TINGGI – Sepasang suami isteri maut selepas kereta dinaiki terlibat dalam kemalangan dengan sebuah treler di Felcra Sungai Ara di sini petang tadi.
Kejadian pada pukul 5.45 petang itu menyebabkan mangsa dikenali sebagai Suhairi Katwali, 30, dan isterinya, Norfatihah Mod Nasir, 32, meninggal dunia di lokasi kejadian.
Komander Operasi Balai Bomba Penyelamat Kota Tinggi, Pegawai Bomba Kanan II Ibrahim Wahid berkata, seramai 10 anggota bersama sebuah jentera dikejarkan ke lokasi kejadian selepas menerima laporan itu.
“Kemalangan melibatkan sebuah Perodua Viva dinaiki sepasang suami isteri dengan sebuah lori treler jenis Scania. Pemandu lori yang cedera keluar sendiri daripada kenderaannya.
“Pemandu dan penumpang kereta tersepit. Pihak bomba mengeluarkan mangsa dengan menggunakan peralatan khas.

“Kedua-dua mangsa dikeluarkan dan disahkan meninggal dunia di tempat kejadian oleh pasukan perubatan,” katanya dalam satu kenyataan.
Katanya, mayat mangsa diserahkan kepada pihak polis untuk tindakan lanjut, manakala pemandu lori yang cedera dibawa ke Hospital Kota Tinggi (HKT) untuk mendapatkan rawatan. – K! ONLINE


Dua pengedar dadah ditahan, rampas 1,637 gram ganja
Oleh KOSMO!

2 Oktober 2020, 9:49 pm
Oleh IVAN AMIRUL
PENAMPANG – Dua lelaki ditahan selepas kegiatan mengedar rakan karib berkenaan terbongkar dalam dua serbuan berasingan di Bundusan Selasa lalu.
Serbuan yang dijalankan Jabatan Siasatan Jenayah Narkotik Ibu Jabatan Polis Daerah (IPD) Penampang itu berjaya merampas dadah jenis ganja seberat 1,637 gram.
Ketua Polis Daerah Penampang, Deputi Superintendan Mohd Haris Ibrahim berkata, polis menahan seorang lelaki warga tempatan berumur 28 tahun hasil maklumat pengedaran dadah.
“Pemeriksaan ke atas suspek menemukan lima ketulan tumbuhan kering mampat disyaki dadah jenis ganja seberat 260 gram.
“Siasatan lanjut di pejabat milik suspek terletak di Bundusan Commercial Centre menemukan satu ketulan tumbuhan kering mampat dengan anggaran berat 540 gram.

“Anggaran keseluruhan rampasan daripada suspek adalah 800 gram dengan nilai rampasan bernilai RM2,000.
“Selain itu, kita juga merampas sebuah kereta Toyota Land Cruiser, wang tunai RM900, seutas gelang emas dan lain-lain barang rampasan bernilai RM398,400,” katanya pada sidang akhbar di Ibu Pejabat Polis Daerah (IPD) Penampang hari ini.
Dalam pada itu, Mohd Haris berkata, hasil siasatan dipercayai suspek ini terlibat dalam pengedaran dadah sekitar daerah Kota Kinabalu dan Penampang sejak pertengahan Januari.
“Suspek juga dipercayai mendapat bekalan dadah daripada Kuala Lumpur melalui perkhidmatan kiriman kurier.
“Susulan tangkapan itu, polis menjalankan satu lagi serbuan dan menahan seorang lelaki berusia 21 tahun dan merampas satu bungkusan plastik mengandungi ketulan tumbuhan kering mampat disyaki dadah ganja seberat 272 gram.
“Siasatan dalam rumah suspek turut merampas dadah jenis ganja seberat 540 gram. Keseluruhan rampas dadah bagi suspek ini iaitu 837 gram dianggarkan bernilai RM2,000.
“Turut dirampas sebuah kereta jenis BMW dan wang tunai RM5,000 dan lain-lain dengan nilai rampasan dianggarkan RM29,000.
“Hasil siasatan dipercayai suspek mendapat bekalan daripada suspek tangkapan pertama dan juga merupakan sebagai ‘stor keeper’ kepada suspek pertama serta mula terbabit dengan pengedaran dadah sejak Mei 2020,” katanya.
Menurutnya, hasil rampasan dadah ganja seberat 1,637 gram dan nilai keseluruhan rampasan bagi kedua-dua suspek terbabit RM427,400.
“Kes disiasat mengikut Seksyen 39B Akta Dadah Berbahaya 1952 yang memperuntukkan hukuman mati mandatori jika sabit kesalahan,” katanya. – K! ONLINE


Anak lelaki Trump didapati negatif Covid-19
Oleh KOSMO!

2 Oktober 2020, 10:32 pm
WASHINGTON – Anak lelaki kepada Presiden Amerika Syarikat (AS), Donald Trump dan Wanita Pertama AS, Melania Trump didapati negatif Covid-19, kata seorang jurucakap.
“Barron diuji dan didapati negatif dan semua langkah pencegahan sedang diambil untuk memastikan dia kekal sihat dan selamat,” jelas jurucakap Melania, Stephanie Grisham sebentar tadi.
Terdahulu, Naib Presiden AS, Mike Pence juga diuji dan disahkan negatif Covid-19 selepas beliau menjalani ujian pemeriksaan hari ini.
“Pagi ini, Naib Presiden Pence dan Wanita Kedua (Amerika Syarikat) didapati negatif Covid-19.
“Sebagai satu rutin harian sejak beberapa bulan lalu, Naib Presiden Pence diuji untuk Covid-19 setiap hari,” kata jurucakap Devin O’Malley menerusi satu perkongsian di Twitter.
Presiden AS, Donald Trump dan Melania disahkan positif Covid-19 dan dikuarantin di White House. – AFP


IPD Penampang laksana SJR kuatkuasa tengah malam ini
Oleh KOSMO!

2 Oktober 2020, 9:55 pm
Oleh IVAN AMIRUL
PENAMPANG – Polis Penampang bakal menguatkuasakan sekatan jalan raya (SJR) sebagai usaha mengawal pergerakan rentas sempadan antara beberapa daerah berhampiran bagi usaha memutuskan rantaian wabak Covid-19.
Ketua Polis Daerah Penampang, Deputi Superintendan Mohd. Haris Ibrahim berkata, SJR berkenaan bermula tengah malam ini selaras dengan pengumuman yang dibuat kerajaan persekutuan.
“Bagaimanapun, masyarakat di daerah ini masih boleh merentasi sempadan daerah dengan kebenaran polis atas beberapa alasan munasabah.
“Antara perjalanan yang dibenarkan termasuklah perkhidmatan penting seperti penghantaran bekalan makanan, perubatan dan berkaitan, alasan berkaitan pekerjaan serta keperluan perubatan ataupun pengurusan jenazah.
“Bagi orang awam yang tinggal di daerah lain tetapi bekerja di sini, mereka perlu mendapatkan surat pengesahan daripada majikan masing-masing.

“Begitu juga sebaliknya mereka yang berada di daerah ini yang mahu keluar daerah diminta supaya mendapatkan kebenaran daripada balai polis sebelum meneruskan perjalanan,” katanya pada sidang akhbar di Ibu Pejabat Polis Daerah (IPD) Penampang hari ini.
Dalam pada itu, Mohd Haris berkata, pihaknya difahamkan oleh Ibu Pejabat Kontinjen (IPK) Sabah agar empat daerah berhampiran seperti Kota Kinabalu, Penampang, Tuaran dan Putatan diletakkan dalam satu zon untuk memudahkan pergerakan orang awam yang tinggal dan bekerja di antara daerah ini.
“Ia tertakluk kepada perkembangan semasa daripada Pesuruhjaya Polis Sabah dan Majlis Keselamatan Negara (MKN),” katanya
Sementara itu, Mohd. Haris berkata, sepanjang Perintah Kawalan Pergerakan (PKP) dikuatkuasakan, IPD Penampang sudah mengeluarkan sebanyak 350 kompaun ke atas orang awam.
Beliau berkata, dua kesalahan yang sering dikesan ialah membabitkan kesalahan tiada penjarakan fizikal dan tidak memakai topeng penutup mulut dan hidung.
“Antara lokasi yang sering dikenalpasti melakukan kesalahan adalah kedai makan, cafe, kenderaan awan pusat hiburan,” katanya. – K! ONLINE


Kumpulan pertama jururawat dihantar ke Sabah perangi Covid-19
Oleh KOSMO!

2 Oktober 2020, 10:41 pm
Oleh MOHD. HUSNI MOHD. NOOR
PUTRAJAYA – Seramai 11 jururawat dari Kementerian Kesihatan terpilih menjadi kumpulan pertama jururawat yang dihantar ke Sabah bagi memerangi Covid-19.
Jururawat dari Institut Kanser Negara (IKN), Hospital Sultan Haji Ahmad Shah, Hospital Tengku Ampuan Afzan, Hospital Sultanah Nur Zahirah dan Hospital Dungun itu berlepas ke Sabah pagi tadi.
Perkara itu dikongsi Ketua Pengarah Kesihatan, Tan Sri Dr. Noor Hisham Abdullah menerusi laman sosial peribadinya, sebentar tadi.
Noor Hisham berkata, kumpulan pertama jururawat itu akan ditempatkan di Hospital Tawau dan Hospital Semporna.
Beliau berkata, mereka adalah kelompok pertama pasukan jururawat yang akan dimobilisasi dari Semenanjung Malaysia secara berfasa bagi membantu pasukan perubatan di hospital-hospital yang terkesan akibat peningkatan kes Covid-19 di Sabah.

“Lima daripada mereka akan ditempatkan di Hospital Semporna manakala, enam orang lagi akan ditugaskan di Hospital Tawau.
“Kesemua petugas barisan hadapan ini telah bersiap-sedia untuk menjalankan tugas di lapangan dalam usaha negara membendung penularan pandemik Covid-19,” katanya.
Katanya, beliau bagi pihak rakyat Malaysia ingin merakamkan ucapan terima kasih diucapkan kepada wira dan wirawati negara ini.
Sebelum ini, Noor Hisham memaklumkan, seramai 140 Pegawai Perubatan dan 225 orang Penolong Pegawai Perubatan (PPP) akan ditempatkan di Jabatan Kesihatan Negeri Sabah mengikut kekosongan dan keperluan perkhidmatan semasa, termasuk di klinik, hospital dan Pejabat Kesihatan kawasan seluruh Sabah.
Menurutnya, mobilisasi pasukan bantuan kesihatan itu mula digerakkan 23 September lalu khususnya ke Tawau, Lahad Datu, Semporna dan Kunak di Sabah. – K! ONLINE


[VIDEO] Pengendali perisian judi online tumpas
2 Oktober 2020, 9:17 pm
PETALING JAYA – Polis menumpaskan sebuah syarikat pengendali perisian judi online selepas menahan 40 pakar teknologi maklumat dalam satu serbuan di bangunan pejabat di Symphony Square di sini hari ini.
Operasi bermula pada pukul 6.30 petang hingga 9 malam itu turut membawa kepada penahanan pemilik syarikat pengendali tersebut yang berusia 40 tahun serta dua lagi pengurus.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, siasatan mendapati syarikat itu beroperasi sejak dua tahun lalu dan mendapat keuntungan AS$40,000 (RM160,000) setiap bulan.
Katanya, syarikat itu akan memberi perisian judi online kepada sindiket judi yang berpangkalan di Thailand.
“Mereka mengendalikan perisian judi online ini melalui satu laman sesawang khas dan setakat ini sebanyak 500 aplikasi judi online direka cipta.
“Selain itu, mereka menggunakan tujuh bank untuk melakukan transaksi daripada kaki judi yang berpangkalan di negara jiran,” katanya ketika ditemui di lokasi serbuan di sini hari ini.

Menurutnya lagi, hasil siasatan lanjut mendapati kesemua mereka yang ditahan merupakan warga tempatan dan pakar teknologi maklumat.
Difahamkan setiap pekerja dibayar gaji RM3,000 hingga RM10,000 mengikut kepakaran masing-masing.
“Seramai 37 individu termasuk 11 wanita berusia lingkungan 30 hingga 40-an diberkas dalam serbuan tersebut.
“Mereka bekerja pada pukul 9 pagi hingga 8 malam setiap hari,” ujarnya.
Tambah Nik Ezanee, kesemua tangkapan dibawa ke Ibu Pejabat Polis Daerah Petaling Jaya di sini untuk siasatan lanjut.
Kes disiasat mengikut Seksyen 4(1)(g) Akta Rumah Judi Terbuka 1953 dan Akta Jenayah Komputer 1997. – K! ONLINE

[VIDEO] Polis menumpaskan satu syarikat pengendali perisian judi online selepas menahan 37 pakar teknologi maklumat dalam satu serbuan di bangunan pejabat di Symphony Square, Petaling Jaya hari ini.
Berita penuh klik https://t.co/F9FIfXHa43 pic.twitter.com/TfTwMufwn3
— Kosmo! Online (@kosmo_online) October 2, 2020


[VIDEO] Lapor polis kes remaja buli warga emas
Oleh MUHAMMAD AYMAN GHAFFA

2 Oktober 2020, 9:03 pm
BACHOK – Sekumpulan remaja dipercayai dari sebuah kampung di sini tergamak mengganggu dan membuli seorang wanita warga emas sehingga dia terpaksa melarikan diri untuk menyelamatkan diri.
Kejadian itu diketahui umum apabila satu video menunjukkan perbuatan remaja yang tidak bertanggungjawab itu tular di laman sosial hari ini.
Dalam video berdurasi 30 saat itu, sekumpulan remaja bertindak mengganggu seorang warga emas berusia dalam lingkungan 70-an.
Mereka bertindak mengacah-acah untuk menendang dan menumbuk warga emas itu sehingga wanita tersebut cuba untuk mempertahankan diri dengan menggunakan payung yang dibawanya.
Warga emas yang memakai tudung, baju dan kain batik itu kelihatan berang dengan perbuatan remaja tersebut,namun dia hanya mampu membalas perbuatan mereka dengan kata-kata.
Bimbang dengan keselamatan diri, wanita warga emas itu bertindak melarikan diri kawasan gelap yang dipercayai hutan yang berada berhampiran lokasi kejadian.

Berdasarkan video yang tular itu, ia dipercayai dirakam sendiri oleh salah seorang kumpulan remaja yang mengganggu wanita itu.
Kejadian dipercayai berlaku di Kg Banggol Pauh dekat sini.
Sementara itu, Ketua Polis Daerah Bachok, Deputi Superintendan Samsulmuddin Sulaiman ketika dihubungi Kosmo! berkata, polis masih belum menerima sebarang laporan berhubung kejadian tersebut.
Katanya, orang ramai yang mempunyai maklumat mengenai kejadian itu diminta untuk menghubungi atau melaporkan kepada pihak polis. – K! ONLINE


Mike Pence negatif Covid-19
Oleh KOSMO!

2 Oktober 2020, 9:12 pm
WASHINGTON – Naib Presiden Amerika Syarikat (AS), Mike Pence didapati negatif Covid-19 selepas menjalani ujian pemeriksaan hari ini, kata jurucakapnya hari ini.
“Sebagai satu rutin harian sejak beberapa bulan lalu, Naib Presiden Pence diuji untuk Covid-19 setiap hari.
“Pagi ini, Naib Presiden Pence dan Wanita Kedua (Amerika Syarikat) didapati negatif Covid-19,” kata jurucakap Devin O’Malley menerusi satu perkongsian di Twitter.
Hari ini, Presiden AS, Donald Trump dan isteri disahkan positif Covid-19 dan kini menjalani kuarantin di White House. – AFP


Ahlong dikenali sebagai Chua ditahan polis
2 Oktober 2020, 8:46 pm
PETALING JAYA – Polis menahan seorang lelaki tempatan dikenali sebagai ‘Chua’ yang disyaki ahlong di Kuala Langat semalam.
Sepasukan polis dari Bahagian Siasatan Jenayah Komersial (BSJKD) Ibu Pejabat Polis Daerah (IPD) Petaling Jaya menangkap suspek di tempat awam di Kuala Langat pukul 4 petang semalam untuk membantu siasatan.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, mangsa seorang wanita tempatan berusia 49 tahun membuat laporan polis pada 30 Mac lalu setelah suspek mengugut untuk membunuh mangsa dalam satu perbualan telefon.
“Dalam perbualan tersebut, suspek berusia 32 tahun meminta mangsa untuk membuat bayaran tambahan sebanyak RM5,000 setelah mangsa lewat membayar wang pinjaman mengikut masa yang ditetapkan.
“Hasil siasatan mendapati mangsa membuat pinjaman wang pada Mac lalu, sebanyak RM7,000 dengan sebuah syarikat pemberi pinjam wang di Seksyen Lapan, Petaling Jaya tetapi dikehendaki membayar balik sebanyak RM10,000 seminggu selepas menerima wang tersebut,” katanya dalam satu kenyataan akhbar di sini hari ini.
Mengulas lanjut, Ezanee berkata, mangsa telah berbuat demikian seperti diarahkan suspek dengan membayar wang sebanyak RM10,000 tetapi suspek masih mengugut untuk membunuh mangsa.

“Suspek ditahan reman selama tiga hari dan kes disiasat di bawah Seksyen 5(2) Akta Pemberi Pinjaman Wang Berlesen 1951,” ujarnya. – K! ONLINE


Azerbaijan: Armenia perlu undur jika mahu perang tamat
Oleh KOSMO!

2 Oktober 2020, 9:32 pm
MOSCOW – Azerbaijan hari ini menyatakan Armenia perlu berundur dari wilayah bergolak Nagorny-Karabakh untuk menghentikan pertempuran sengit sejak beberapa hari lalu.
Perancis, Rusia dan Amerika Syarikat serta Majlis Keselamatan Pertubuhan Bangsa-Bangsa Bersatu pernah meminta kedua-dua negara menghentikan pertempuran dan kembali ke meja rundingan.
“Jika Armenia mahu lihat situasi yang kian meruncing ini tamat, keputusan ada di tangan mereka,” kata pembantu hal ehwal asing kepada Presiden Azerbaijan, Hikmet Hajiyev.
“Armenia perlu menghentikan tindakan pendudukan di Karabakh. Ini sudah cukup,” tegasnya.
Pertempuran sengit antara tentera Armenia dan Azerbaijan tercetus pada Ahad lalu berhubung perebutan kawasan di Karabakh.
Hampir 200 orang termasuk orang awam terbunuh sepanjang pertempuran berdarah itu. – AFP


Lebih 100 daerah di Lebanon berkurung esok
Oleh KOSMO!

2 Oktober 2020, 8:57 pm
BEIRUT – Lebanon mengumumkan perintah berkurung di 111 buah kampung dan bandar selama satu minggu selepas negara itu menyaksikan peningkatan kes jangkitan harian koronavirus.
Pengumuman itu dibuat oleh Kementerian Dalam Negeri Lebanon hari ini.
Langkah itu diambil selepas satu bantahan besar-besaran terhadap perintah berkurung di seluruh negara pada Ogos lalu pada ketika Lebanon berdepan krisis ekonomi paling buruk sejak beberapa dekad lalu.
Bermula pagi esok, Ahad dan tempoh lapan hari akan datang, penduduk di perkampungan yang tersenarai diarahkan duduk di rumah dan pemakai pelitup muka jika perlu keluar, menurut satu kenyataan daripada kementerian itu.
BACA >> Letupan Berganda Gegarkan Beirut
Institusi-institusi kerajaan dan tempat beribadat akan ditutup tetapi pusat-pusat kesihatan dan khidmat penghantaran akan dikecualikan.
Ketua di sebuah hospital awam besar Beirut, Firass Abiad menyokong pendekatan baharu membabitkan ‘dari satu daerah ke daerah lain’.

“Ini akan membantu mengenal pasti titik-titik panas dan (pelaksanaan) pendekatan lebih berfokus berhubung langkah-langkah sekatan. Ini satu alternatif terbaik berbanding perintah berkurung secara menyeluruh,” katanya di Twitter.
Kes jangkitan Covid-19 melonjak selepas letupan berganda di pelabuhan Beirut pada 4 Ogos lalu, mengorbankan lebih 190 orang serta menjejaskan perkhidmatan kesihatan di ibu kota Lebanon.
Lebanon merekodkan 40,868 kes Covid-19 sejak Februari lalu, termasuk 374 kematian. – AFP
BACA >> Pelabuhan Tripoli Ganti Beirut


Pekerja penyelenggaraan maut tersepit lif
Oleh KOSMO!

2 Oktober 2020, 7:33 pm
Oleh MOHD. HUSNI MOHD. NOOR
PUTRAJAYA – Seorang pekerja penyelenggaraan maut akibat tersepit di atas lif ketika sedang melakukan kerja-kerja penyelenggaraan di sebuah pangsapuri di Presint 9 di sini tengah hari tadi.
Dalam kejadian kira-kira pukul 12.20 tengah hari di Pangsapuri Harmoni, Presint 9 itu, mangsa berusia 36 tahun dipercayai sedang melakukan penyelenggaraan di atas sebuah lif sebelum ditemui tersepit antara lif dan aras tingkat pangsapuri.
Pengarah Jabatan Bomba dan Penyelamat Putrajaya, Hafizal Mohd. Razali berkata, anggotanya mengambil masa 30 minit bagi mengeluarkan mayat mangsa.
Beliau berkata, pihaknya menerima panggilan kecemasan kira-kira jam 12.20 tengah hari sebelum bergerak ke lokasi kejadian.
“Sejurus tiba, mangsa disahkan meninggal dunia di tempat kejadian oleh pasukan perubatan.

“Operasi mengeluarkan mangsa tersebut membabitkan 12 pegawai bomba diketuai Timbalan Penguasa Bomba Che Shaari Abdullah,” katanya ketika dihubungi hari ini.
Katanya, mayat mangsa kemudian diserahkan kepada kepada pihak polis untuk tindakan seterusnya. – K! ONLINE


Kanak-kanak didera guna getah paip
Oleh KOSMO!

2 Oktober 2020, 9:45 pm
Oleh DIYANATUL ATIQAH ZAKARYA
ALOR GAJAH – Belakang badan seorang kanak-kanak lelaki berusia sembilan tahun berbirat dipercayai didera bapa angkatnya menggunakan getah paip di Masjid Tanah di sini petang tadi.
Penderitaan kanak-kanak itu terbongkar selepas penduduk sekitar membuat laporan berkenaan kes penderaan tersebut kira-kira pukul 6 petang tadi di Balai Polis Masjid Tanah.
Ketua Polis Daerah Alor Gajah, Superintendan Arshad Abu berkata, sebaik menerima laporan, sepasukan polis dikejarkan ke lokasi dan berjaya menyelamatkan kanak-kanak tersebut serta menangkap suspek berusia 34 tahun.
“Pihak polis turut merampas getah paip yang dipercayai digunakan oleh suspek untuk memukul mangsa.
“Difahamkan mangsa telah tinggal bersama suspek selama dua tahun selepas bapanya menghilangkan diri manakala ibunya dikatakan tinggal di Cheras,” katanya.

Mengulas lanjut Arshad berkata, suspek sememangnya disifatkan sebagai seorang yang panas baran.
“Mangsa juga tidak bersekolah dan sering mengadu dipukul oleh suspek yang panas baran.
“Kanak-kanak itu telah dirujuk ke Hospital Alor Gajah untuk mendapatkan rawatan sebelum dirujuk kepada Jabatan Kebajikan Masyarakat,” katanya.
Beliau turut memuji sikap perhatin masyarakat yang menyalurkan maklumat seperti ini seterusnya dapat menyelamatkan mangsa.
Katanya, suspek kini ditahan dan permohonan reman akan dibuat esok mengikut Seksyen 117 Kanun Acara Jenayah dan kes disiasat mengikut Seksyen 324 Kanun Keseksaan kerana Mendatangkan Cedera dan Seksyen 31(1) Akta Kanak-Kanak. – K! ONLINE


Guardian Suria KLCC berwajah baharu
Oleh ZUBAIDAH IBRAHIM

2 Oktober 2020, 8:56 pm
KUALA LUMPUR – Sempena sambutan ulang tahun ke-53 Guardian di Malaysia, premis utamanya di Suria KLCC di sini telah berwajah baharu dan dilengkapi ciri-ciri menarik untuk mengukuhkan lagi statusnya sebagai destinasi farmasi, kesihatan dan kecantikan paling popular.
Reka bentuk dalaman Guardian Suria KLCC itu lebih segar dan menarik dengan semua kemasan direka bentuk agar mesra pengguna selain dapat memberikan pengalaman membeli-belah yang mengujakan.
Antara ciri-ciri istimewa yang terdapat di Guardian Suria KLCC ialah teknologi imbasan usia kulit Eucerin yang dikenali sebagai DermaAnalyser untuk membantu pelanggan memahami kulit mereka dengan lebih baik.
Di sudut produk Maybelline pula, dipasang Augmented Reality Filter yang menampilkan solekan makeover maya untuk membantu pelanggan memilih produk solekan terbaik bersesuaian dengan mereka.
Skrin sesentuh yang menawarkan khidmat panduan kepada pelanggan untuk membeli produk kecantikkan ketika sesi lawatan produk pada majlis pelancaran cawangan pusat produk kecantikkan dan kesihatan Guardian yang dibuka di Suria KLCC hari ini.
Tidak ketinggalan terdapat bahagian khas untuk produk penjagaan kulit, kosmetik dan penjagaan rambut Korea serta Jepun.
Menurut Ketua Pegawai Eksekutif Guardian Health and Beauty, Asia Tenggara, Soren Lauridsen, kedai konsep baharu itu mencerminkan sasaran Guardian untuk terus berkembang melangkaui jangkaan pelanggan.

“Sebagai peneraju dalam farmasi, kesihatan dan kecantikan runcit, Guardian Malaysia telah memberi respons pantas kepada perubahan dengan tawaran nilai terbaik untuk barangan keperluan harian pelanggan.
“Segar dan menarik, para pelanggan kami akan teruja mendapati kebanyakan perubahan yang dilakukan pada stor adalah berdasarkan maklum balas yang mereka berikan,” katanya ketika merasmikan pelancaran wajah baharu Guardian Suria KLCC hari ini.
Petugas produk Loreal, Ayu Amani (kanan) menunjukkan demonstrasi penggunaan gincu secara maya di paparan skrin kepada kakitangan Guardian, Aqilah Muhammadi ketika sesi lawatan produk pada majlis pelancaran cawangan pusat produk kecantikkan dan kesihatan Guardian yang dibuka di Suria KLCC hari ini.
Di samping itu, sempena sambutan ulang tahun Guardian Malaysia, turut dilancarkan peraduan Sambutan Ulang tahun Fit & Fab dengan tawaran hadiah menarik menerusi cabaran #GuardianFITnFAB di TikTok yang akan berlangsung pada 16 Oktober sehingga 15 November.
Pemenang akan menerima hadiah-hadiah menarik seperti iPhone 11 Pro Max, pengering rambut Dyson Supersonic, SONY PlayStation 4 dan lapan hadiah sagu hati iaitu baucar Guardian bernilai RM500 setiap seorang.
Selain itu, di stor-stor terpilih dalam tempoh tertentu, setiap pelanggan pertama yang berbelanja minimum sebanyak RM53 akan menerima Kotak Hadiah Ulang Tahun Guardian bernilai RM153 yang mengandungi produk-produk istimewa daripada penaja-penaja.


Rakyat Selangor balik dari Sabah dapat saringan bersasar percuma
Oleh KOSMO!

2 Oktober 2020, 8:49 pm
Oleh ABDUL RAZAK IDRIS
SHAH ALAM – Saringan bersasar secara percuma disediakan kepada seluruh rakyat Selangor yang mempunyai sejarah perjalanan ke Sabah antara 20 hingga 26 September lalu.
Menteri Besar Selangor, Datuk Seri Amirudin Shari berkata, langkah itu dalam membantu Kementerian Kesihatan dan mempermudah pengesanan jangkitan Covid-19.
Katanya, pendekatan itu diambil selepas beliau mempengerusikan Mesyuarat Khas Jawatankuasa Kerja Keselamatan Negeri Selangor (MKN) petang ini dan Mesyuarat Pasukan Petugas COVID-19 Selangor (STFC) semalam secara dalam talian.
“Saringan ini boleh dilakukan di semua cawangan Selcare Clinic milik anak syarikat Kerajaan Negeri, Selgate Healthcare Sdn. Bhd bermula Ahad ini.
“Rakyat negeri ini harus memberikan dokumen penerbangan pulang dari Sabah serta bukti pemastautin tetap di Selangor seperti bil air, elektrik dan sebagainya,” katanya dalam satu kenyataan di sini hari ini.

Beliau memberitahu, senarai klinik terdekat boleh dilayari menerusi https://selcareclinic.com/our-clinics/ .
Tegas Amirudin, saringan turut akan dilakukan di dewan orang ramai di daerah Kuala Selangor pada suatu tarikh dan lokasi yang akan dimuktamadkan kemudian.
“Selain itu, operasi semua jenis kelab malam, bar, restoran yang berkonsepkan bar di seluruh negeri Selangor juga dihadkan sehingga 11.00 malam sahaja berkuat kuasa esok.
“Kita juga akan mewujudkan empat Pusat Tahanan Sementara Pendatang Asing Tanpa Izin (PATI) di beberapa lokasi yang bersesuaian bagi mengurangkan risiko kepada petugas barisan hadapan kesihatan dan keselamatan,” katanya.
Dalam perkembangan sama, Amirudin menjelaskan kerajaan negeri telah menambaihbaik aplikasi SELangkah termasuk ciri peta dan semakan premis bagi membolehkan pengguna mendapatkan maklumat berkenaan premis-premis yang telah dilaporkan terdedah kepada Covid-19 termasuk tarikh sanitasi premis berkenaan.
“Di samping itu, adalah semakan kendiri dalam membuat semakan silang sama ada pengguna ada mengunjungi premis-premis yang berisiko dalam tempoh inkubasi.
“Dalam masa terdekat, pengguna juga boleh memeriksa sama ada mereka terdedah kepada individu lain yang telah disahkan menghidap Covid-19,” katanya.
Mengulas lanjut, beliau berkata, sebarang persidangan dan perhimpunan secara beramai-ramai adalah tidak digalakkan dan had maksima pada satu-satu masa adalah seramai 250 orang.
“Bilik Gerakan Covid-19 berpusat di Bilik Gerakan Majlis Tindakan Ekonomi Selangor (MTES), Bangunan Sultan Salahuddin Abdul Aziz akan dilanjutkan sehingga pukul 7 malam,” ujarnya. – K! ONLINE


Wanita tikam teman lelaki dijel 8 bulan
Oleh NUZULSHAM SHAMSUDDIN

2 Oktober 2020, 5:56 pm
KUALA LUMPUR – Tindakan seorang wanita yang menikam teman lelakinya sehingga mengalami cedera parah, memakan diri apabila dia dihukum penjara lapan bulan oleh Mahkamah Majistret di sini hari ini.
Majistret Tawfiq Affandy Chin menjatuhkan hukuman itu terhadap Hairulbariyah Ahmad, 22, selepas tertuduh yang juga penganggur itu mengaku bersalah atas pertuduhan yang disabitkan ke atasnya.
Mahkamah turut memerintahkan hukuman itu bermula dari tarikh tertuduh ditangkap semalam.
Mengikut pertuduhan, Hairulbariyah didakwa dengan sengaja menyebabkan kecederaan terhadap Muhammad Sadiqin Mukhlis, 22, dengan menggunakan sebilah pisau.
Kesalahan itu dilakukan di kaki lima hadapan sebuah unit kediaman sebuah flat di Cheras, di sini pukul 1.30 pagi pada 28 September lalu.
Berikutan itu pertuduhan dikemukakan mengikut Seksyen 324 Kanun Keseksaan yang membawa hukuman penjara maksimum 10 tahun atau denda atau dengan sebat atau mana-mana dua daripada seksaan itu jika sabit kesalahan.

Terdahulu, tertuduh yang tidak diwakili peguam merayu mahkamah mengenakan hukuman ringan.
Bagaimanapun pendakwaan yang diwakili Timbalan Pendakwa Raya Zuraidi Zulkifli memohon mahkamah mengenakan hukuman setimpal kerana kesalahan itu telah menyebabkan kecederaan kepada mangsa.
Mengikut fakta kes, kejadian berpunca dari pertengkaran mulut antara mangsa dan tertuduh sehingga tertuduh bertindak menikam.
Ekoran kejadian itu, mangsa yang mengalami kecederaan telah dihantar ke Pusat Perubatan Universiti Kuala Lumpur (PPUKM) dengan pisau masih di dada.
Doktor yang merawat kemudian mengesahkan mangsa mengalami kecederaan bocor pada paru-paru kanan. – K! ONLINE


VK Liew seorang abang yang pemurah, disenangi – Peter Liew
Oleh KOSMO!

2 Oktober 2020, 6:43 pm
Oleh IVAN AMIRUL
KOTA KINABALU – “Mendiang seorang yang pemurah kerana suka menjamu keluarga dan rakan-rakan rapat datang ke rumah untuk makan bersama.
“Malahan mendiang juga seorang abang yang ceria setiap kali berkumpul dengan keluarga,” kata adik kepada mendiang Ahli Parlimen Batu Sapi, Datuk Liew Vui Keong, Peter Liew.
Peter yang ditemui di kediaman mendiang berkata, dia berada lobi Pusat Perubatan Gleneagles (GMC) sewaktu pihak hospital memaklumkan abangnya itu sudah meninggal dunia.
Bagaimanapun, pihak keluarga masih belum dimaklumkan berkaitan laporan penuh bedah siasat tetapi setakat ini difahamkan abangnya meninggal dunia disebabkan jangkitan kuman pada paru-paru.
“Abang mula dimasukkan ke GMC pada 9 September lalu selepas mengalami kekejangan pada bahagian paha serta pinggul sebelah kiri.

“Mendiang ada memberitahu beliau terlalu sibuk sebelum musim kempen Pilihan Raya Negeri (PRN) Sabah bermula.
“Beliau perlu duduk lama di dalam kereta kerana menggunakan jalan darat selama hampir lima jam ke beberapa lokasi termasuklah Sandakan, Keningau dan Ranau,” katanya.
Sementara itu, Peter yang kelihatan menahan sebak menyatakan mayat mendiang Liew bakal disemadikan di Nirvana Memorial Park, Telipok pada Isnin ini.
Liew yang sebelum ini pernah memegang jawatan Menteri di Jabatan Perdana Menteri (Undang-Undang dan Parlimen)
disahkan meninggal dunia pada pukul 11.50 pagi tadi pada usia 60 tahun.
Mendiang dipilih selaku Ahli Parlimen Batu Sapi pada Pilihan Raya Umum Ke-14 (PRU-14) lalu meninggalkan isteri, Datin Dr. Lindai Lee dan empat anak. – K! ONLINE


287 kes positif harian paling tinggi
Oleh NOR IDAYU BOSRO

2 Oktober 2020, 7:12 pm
PUTRAJAYA – Kes jangkitan Covid-19 hari ini memecahkan rekod kes harian tertinggi selepas mencatatkan 287 kes menjadikan keseluruhan kes positif sebanyak 11,771, paling tinggi sejak pandemik itu melanda negara ini.
Ketua Pengarah Kesihatan, Tan Sri Dr. Noor Hisham Abdullah berkata, kesemua kes tersebut adalah kes penularan tempatan termasuk dua kluster baharu di Selangor iaitu Kluster Seri Setia dan Kluster Seri Anggerik.
Beliau berkata, kes indeks bagi kedua-dua kluster itu didapati mempunyai sejarah perjalanan ke Sabah, sekali gus menjadikan jumlah kes membabitkan individu balik dari Sabah sebanyak 139 kes.
Selain itu, katanya, kes di Kedah mengatasi Sabah dengan 129 kes baharu termasuk 128 daripada Kluster Tembok dan satu kes saringan kontak rapat kes ke-11,471.
“Jangkitan dari Kluster Tembok turut dicatatkan di Perak dengan satu kes manakala Kluster Meru di Selangor turut merekodkan tiga kes selain dua dari kluster sama yang dilaporan di Kelantan dan Johor.
“Empat kluster aktif di Sabah mencatatkan pertambahan kes baharu dengan 35 kes di Kluster Benteng LD, Kluster Bangau-Bangau (15) dan masing-masing satu di Kluster Laut dan Kluster Pulau,” katanya pada sidang akhbar di sini hari ini. – K! ONLINE


Lelaki Myanmar ditemui mati berlumuran darah
Oleh KOSMO!

2 Oktober 2020, 7:10 pm
Oleh SHAMSUL KAMAL AMARUDIN
LUMUT – Seorang lelaki warga Myanmar ditemui mati dalam keadaan berlumuran darah disyaki dibunuh di sebuah pondok di sebuah kawasan kolam udang di Jalan Besar, Lumut Port Industrial Park, Kampung Acheh, Sitiawan dekat sini pagi tadi.
Ketua Polis Daerah Manjung, Asisten Komisioner Nor Omar Sappi, berkata penemuan mayat mangsa yang juga pekerja kolam ikan itu dimaklumkan oleh majikannya di Balai Polis Ayer Tawar kira-kira pukul 9.30 pagi.
“Berikutan itu, pihak polis telah ke tempat kejadian dan menjumpai mayat seorang lelaki disyaki warganegara Myanmar berumur dalam lingkungan 30-an dalam keadaan berlumuran darah,” katanya dalam satu kenyataan di sini hari ini.
Menurutnya, pemeriksaan terhadap mayat itu menemui kesan kecederaan di bahagian kepala dipercayai dipukul rakan senegara dalam satu pergaduhan.
Bertindak atas maklumat, katanya, pihak polis menahan seorang lelaki warganegara Myanmar dalam lingkungan umur 20-an yang disyaki terlibat dalam kejadian tersebut.

Nor Omar berkata, mangsa bekerja di kolam udang itu bersama dua pekerja lain manakala suspek pula adalah bekas pekerja dan menumpang tidur di rumah mereka.
Katanya, siasatan awal mempercayai mangsa dan suspek bergaduh namun punca pergaduhan, motif kejadian serta senjata yang digunakan masih dalam siasatan.
Ujarnya, mayat mangsa dihantar ke Hospital Raja Permaisuri Bainun di Ipoh untuk bedah siasat.
Beliau berkata, kes disiasat di bawah Seksyen 302 Kanun Keseksaan kerana membunuh dan suspek dijangka direman di Mahkamah Majistret Seri Manjung esok untuk siasatan lanjut. – K! ONLINE


Balu rider Grabfood OKU dibantu Perkeso
Oleh KOSMO!

2 Oktober 2020, 5:49 pm
Oleh DIYANATUL ATIQAH ZAKARYA
MELAKA – Seorang wanita orang kelainan upaya (OKU) yang kini sarat mengandung lima bulan terpaksa meneruskan hidup dengan bantuan Pertubuhan Jabatan Sosial (Perkeso) selepas suaminya yang juga OKU meninggal dunia ketika menghantar pesanan makanan Grabfood pada Ahad lalu.
Suaminya, Zulkifli Musiran, 40, seorang OKU pendengaran dan bisu meninggal dunia selepas terlibat dalam kemalangan langgar lari membabitkan sebuah motosikal di bulatan Dataran Klebang.
Amisah Mohd. Isa, 34, yang merupakan OKU pendengaran dan bisu menyatakan, dia bagaimanapun bersyukur apabila dapat membesarkan empat orang anak berusia empat hingga 10 tahun dengan bantuan Faedah Orang Tanggungan.
Faedah itu di bawah Skim Keselamatan Sosial Pekerjaan Sendiri dengan bantuan sebanyak RM945 dan Faedah Penakat RM549 sebulan menerusi Pertubuhan Jabatan Sosial (Perkeso).
“Sebelum ini, semasa arwah ada, sepanjang usia perkahwinan selama 11 tahun, dia tidak pernah mengabaikan tanggungjawab sebagai ketua keluarga dan sanggup bekerja sebagai penghantar rider Grabfood untuk menyara keluarga selepas berhenti kerja sebagai jurukimpal setahun lalu.

“Sukar nak percaya dia pergi terlalu awal, dengan anak-anak kami yang masih kecil, namun saya reda dan dengan sokongan ahli keluarga serta bantuan Perkeso ini saya akan terus bersemangat membesarkan anak-anak,” katanya.
Dia berkata demikian ketika ditemui di rumahnya di Jalan Malim Bachang di sini hari ini.
Amisah turut dikunjungi Ketua Cawangan Skuad Prihatin dan Senergi, Ismail Abi Hashim yang hadir bagi menyampaikan faedah Perkeso berkenaan.
Mengulas lanjut, Amisah memberitahu dia bersyukur kerana arwah suami telah membuat caruman Perkeso dan sekurang-kurangnya wang faedah yang diterima dapat mengurangkan beban mereka sekeluarga lebih-lebih lagi persiapan untuk anak kelima yang akan lahir tidak lama lagi.
“Alhamdulillah syukur dengan keperihatinan pihak berkenaan membantu dan menghulurkan sumbangan untuk membantu kami sekeluarga,” katanya.
Sementara itu Razak berkata, Amisah yang merupakan waris keluarga mangsa menerima turut menerima Faedah Pengurusan Mayat berjumlah RM,2,000.
“Jumlah keseluruhan pencen bulanan bagi kedua-dua skim yang layak diperolehi waris sebanyak RM1,494 sebulan.
“Kita berharap ahli keluarga mangsa tabah dan Perkeso juga akan terus berhubung dengan mereka bagi mengetahui keadaan dan keperluan keluarga ini dari semasa ke semasa,” katanya. – K! ONLINE


Polis tahan pelajar lelaki rakam aksi tidak senonoh
Oleh KOSMO!

2 Oktober 2020, 7:07 pm
Oleh ASLIZA MUSA
KAMPAR – Polis menahan seorang pelajar lelaki berusia 17 tahun semalam selepas video yang memaparkan kelakuan tidak senonohnya bersama teman wanita tular di media sosial.
Ketua Polis Daerah Kampar, Superintendan Hasron Nazri Hashim berkata, remaja yang masih bersekolah itu ditahan pada pukul 11.30 malam untuk siasatan lanjut.
Katanya, tangkapan itu susulan laporan polis yang diterima berkaitan video memaparkan perlakuan tidak senonoh seorang perempuan yang merupakan pelajar bersama seorang lelaki di mana rakaman berkenaan telah tular.
“Siasatan awal mendapati kejadian berlaku pada 22 September lalu pada pukul 6.30 pagi di mana remaja perempuan itu mengajak teman lelakinya yang juga merupakan pelajar sekolah masuk ke dalam rumah.
“Kedua-dua remaja itu kemudiannya membuat satu rakaman video berdurasi satu minit sembilan saat yang memaparkan mereka melakukan seks oral dengan berpakaian seragam sekolah,” katanya di sini hari ini.

Menurut beliau, siasatan lanjut mendapati pelajar perempuan berusia 13 tahun itu telah berkongsi rakaman video itu dengan beberapa rakan sekelas melalui WhatsApp.
Katanya, tindakan itu menyebabkan rakaman video tersebut tular di media sosial dan dalam kalangan pelajar-pelajar sekolah.
“Rakaman tersebut dipercayai dibuat oleh kedua-dua pelajar itu tanpa melibatkan orang ketiga.
“Siasatan kes itu dibuka mengikut Seksyen 8 dan Seksyen 10 Akta Kesalahan-Kesalahan Seksual Terhadap Kanak-Kanak 2017 serta Seksyen 377B Kanun Keseksaan,” katanya.
Tambah beliau, orang ramai dinasihatkan supaya tidak memiliki, menyebar atau berkongsi rakaman video tersebut kerana merupakan kesalahan di bawah Seksyen 8 Akta Kesalahan-Kesalahan Seksual Terhadap Kanak-Kanak 2017. – K! ONLINE


Perkenal dasar baharu basmi kemiskinan dalam RMK-12
Oleh KOSMO!

2 Oktober 2020, 6:47 pm
Oleh ASLIZA MUSA
TAPAH – Kerajaan akan memperkenalkan dasar baharu bagi membasmi kemiskinan rakyat termasuk golongan Orang Asli dalam Rancangan Malaysia Ke-12 (RMK-12) yang akan dibentangkan di Parlimen hujung tahun ini.
Menteri di Jabatan Perdana Menteri (Ekonomi), Datuk Seri Mustapa Mohamed berkata, kadar kemiskinan di seluruh negara berdasarkan tarif baharu adalah pada kadar 5.6 peratus dan 40 peratus daripadanya dalam kalangan Orang Asli.
Katanya, kerajaan amat komited dalam menangani sebarang isu kemiskinan membabitkan rakyat kerana telah lama berjuang bagi mengatasi masalah tersebut.
“Sejak tahun 1971 yang mana secara khususnya 50 tahun kita berperang dengan kemiskinan sama ada di bandar mahupun luar bandar.
“Sesi libat urus oleh Unit Perancangan Ekonomi (EPU) telah dilaksanakan bagi memperkenalkan dasar-dasar baharu ini dan untuk memastikan kemiskinan di negara ini dapat dikurangkan, harus ada keberanian dalam memperkenalkan dasar tersebut,” katanya.

Beliau berkata demikian pada sidang akhbar selepas merasmikan Majlis Penutup Seminar Pendapatan Garis Kemiskinan di Pusat Rekreasi Kuala Woh di sini hari ini.
Menurut beliau, tumpuan khusus juga akan diberikan kepada golongan Orang Asli dalam RMK-12 ekoran kadar kemiskinan yang tinggi dalam kalangan mereka.
Katanya, pendekatan daripada aspek pendidikan akan diberi keutamaan untuk golongan tersebut.
“Untuk RMK-12 ini, kita melihat kadar kemiskinan yang tinggi dalam kalangan Orang Asli. Oleh itu, kita harus ada pendekatan lebih berkesan untuk memperkasakan golongan itu di mana salah satunya adalah melalui pendidikan.
“Perlu ada usaha yang betul dan khusus serta jihad untuk mengangkat taraf pendidikan Orang Asli. Jika kita dapat perbaiki lagi prestasi pendidikan, maka ini merupakan cara terbaik untuk memajukan sosial dan ekonomi mereka,” katanya. – K! ONLINE


Ketua Menteri, pemimpin jalani ujian calitan
Oleh KOSMO!

2 Oktober 2020, 7:28 pm
Oleh MUHAMAD AIMY AHMAD
MELAKA – Ketua Menteri, Datuk Seri Sulaiman Md. Ali dan barisan kepimpinan kerajaan negeri menjalani ujian calitan susulan Ahli Dewan Undangan Negeri (ADUN) Ayer Limau, Datuk Amiruddin Yusof disahkan positif Covid-19.
Pengerusi Jawatankuasa Kesihatan dan Anti Dadah negeri, Rahmad Mariman berkata, Ketua Menteri melakukan ujian tersebut sebagai langkah berjaga-jaga kerana dikhuatiri mempunyai kontak sosial dengan Amiruddin.
Menurutnya, turut melakukan ujian berkenaan pada hari ini adalah para pegawai, kakitangan sokongan termasuk pemandu-pemandu kepada Ahli-Ahli Mesyuarat Kerajaan Negeri.
“Malah, empat kontak rapat kepada kes semalam (Amiruddin) juga sudah disaring di Klinik Kesihatan Masjid Tanah dan diarahkan menjalani kuarantin selama 14 hari di rumah.
“Selain itu, kakitangan di Kompleks Seri Negeri yang berisiko juga telah menjalani ujian calitan pada hari ini sementara operasi di bangunan pentadbiran kerajaan negeri itu juga berjalan seperti biasa,” katanya di sini hari ini.

Semalam, Amiruddin yang baharu pulang daripada membantu kempen PRN di Sabah mengesahkan beliau dijangkiti Covid-19 selepas proses menanggalkan gelang merah jambu dilakukan pada Selasa.
Amiruddin mendakwa, kejadian itu dipercayai berlaku ekoran kesilapan teknikal di pihak Pusat Kesihatan Daerah (PKD) Alor Gajah.
Mengulas lanjut perkara itu, Rahmad yang juga ADUN Ayer Molek berkata, siasatan lanjut berkenaan hal itu sedang dilakukan bagi mengetahui punca sebenar.
“Setelah berbincang dengan Jabatan Kesihatan Negeri, semalam saya minta dibuat penambahbaikan dan siasatan kepada hal ini. Jika disebabkan faktor (kecuaian) petugas, tindakan akan dikenakan kepada mereka terlibat,” katanya.
Sementara itu dalam perkembangan berkaitan, Rahmad merayu pihak Liga Bolasepak Malaysia (MFL) mempertimbang untuk mengadakan perlawanan Liga Super antara Melaka United dan Kedah di gelanggang berkecuali.
Ujarnya, ia berikutan pertemuan di Stadium Darul Aman tidak sesuai diadakan memandangkan Kedah antara negeri yang tertinggi mencatat jumlah kes positif Covid-19 ketika ini.
“Saya difahamkan pasukan Melaka United akan bertolak ke Alor Setar hari ini selepas MFL memutuskan perlawanan diteruskan seperti biasa, namun kita khuatir dengan perkembangan terkini Covid-19,” katanya.
Justeru itu, beliau mencadangkan agar Stadium Perak dapat digunakan sebagai gelanggang berkecuali bagi perlawanan pada Ahad ini. – K! ONLINE


JPM nafi perutusan PM petang ini
Oleh NOR IDAYU BOSRO

2 Oktober 2020, 5:52 pm
PUTRAJAYA – Jabatan Perdana Menteri (JPM) menafikan bahawa Perdana Menteri, Tan Sri Muhyiddin Yassin akan menyampaikan perutusan khas pada pukul 4 petang ini.
“Tiada perutusan daripada Perdana Menteri, Tan Sri Muhyiddin Yassin seperti yang tular di media sosial sebelum ini.
“Hentikan menyebarkan berita-berita palsu yang boleh mencetuskan kebimbangan masyarakat,” katanya menerusi laman Facebook. -K! ONLINE


Dua lelaki ditahan bantu siasatan kes tembakan
Oleh KOSMO!

2 Oktober 2020, 6:05 pm
Oleh NIK NUR IZZATUL HAZWANI NIK ADNAN
DUNGUN – Dua lelaki ditahan bagi membantu siasatan seorang buruh binaan cedera terkena tembakan peluru sesat ketika sedang memikat ayam hutan di Kampung Besul Lama, Bukit Besi dekat sini pada minggu lalu.
Ketua Polis Daerah Dungun, Superintendan Baharudin Abdullah berkata, kedua-dua suspek yang berusia 48 dan 50 tahun masing-masing ditahan di sekitar Bukit Besi dekat sini pada pukul 10.30 malam dan 10.50 malam semalam.
“Salah seorang suspek telah menunjukkan lokasi sebenar kejadian tembakan itu selain lokasi senapang digunakan telah disorokkan.
“Polis kemudiannya merampas selaras senapang berkenaan bersama tiga butir peluru yang masih belum digunakan,” katanya kepada Kosmo! di sini hari ini.
Baharudin berkata, berdasarkan soal siasat awal, suspek berusia 50 tahun mengaku tertembak mangsa, Mohd. Suhaimi Damuri, 34, sewaktu memburu di Hutan Simpan Besul tersebut.

Kosmo! Ahad 27 September lalu melaporkan Mohd. Suhaimi sedang memikat ayam hutan cedera pada bahagian pinggang kanan apabila terkena peluru sesat di Kampung Besul Lama.
Dia yang stabil kemudiannya telah dirujuk ke Hospital Sultanah Nur Zahirah, Kuala Terengganu untuk mengeluarkan serpihan peluru berkenaan. – K! ONLINE


750 anggota polis dikuarantin
Oleh KOSMO!

2 Oktober 2020, 5:45 pm
Oleh MOHD SHAHRULANOOR ISHAK
KUANTAN – Seramai 750 anggota polis kini menjalani tempoh kuarantin kerana bertugas di Sabah ketika membantu melancarkan proses Pilihan Raya Negeri (PRN) bulan lalu.
Pengarah Pengurusan Bukit Aman, Datuk Ramli Din berkata, anggota terlibat ditempatkan di hotel yang diwartakan sebagai pusat kuarantin oleh Agensi Pengurusan Bencana Negara (Nadma).
“Lebih kurang 500 sumber manusia  diterbangkan dari Sarawak pada sehari sebelum PRN. Bakinya (250 orang) dari Semenanjung. Semua yang dari Sarawak sedang dikuarantin di Sarawak.
“Semua mereka masih dalam pemantauan dan belum menerima sebarang keputusan ujian saringan Covid-19,” katanya ketika sidang media sejurus Program Sambutan Hari Inovasi PDRM 2020 di sini, hari ini.
Majlis tersebut disempurnakan Ketua Polis Negara, Tan Sri Abdul Hamid Bador dan turut dihadiri Pengarah Jabatan Siasatan Jenayah Bukit Aman, Datuk Huzir Mohamed.

Dalam perkembangan berkaitan, Ramli menambah, polis sentiasa bersiap sedia sekiranya kerajaan melaksanakan Perintah Kawalan Pergerakan (PKP) sekali lagi.
“Kita bersedia untuk PKP. Lagi pun, ini bukan pertama kali. Kita pernah buat (Mac lalu) dan kita buat dengan jayanya untuk membantu Majlis Keselamatan Negara,” katanya. – K! ONLINE


Siasat pencerobohan di Hutan Simpan Chikus
Oleh KOSMO!

2 Oktober 2020, 4:47 pm
Oleh ZAKI SALLEH
IPOH – Sebuah pertubuhan bukan kerajaan (NGO), Persatuan Aktivis Sahabat Alam (Kuasa) menggesa pihak berkuasa bertegas dan menyiasat isu pencerobohan di satu lagi kawasan di Hutan Simpan Chikus yang berstatus hutan simpan kekal yang terletak di daerah Batang Padang.
Dakwa mereka, perkara itu yang berlarutan sejak 20 tahun lalu pernah dilaporkan pelbagai pihak sebelum ini, malangnya tiada tindakan diambil.
Pegawai Lapangan Kuasa, Taufik Salleh berkata, keluasan kawasan yang diteroka haram adalah begitu luas sehingga menimbul persoalan sama ada pihak berkuasa pernah mengambil tindakan yang tegas atau sebaliknya.
Katanya, pada tahun 2010, sebuah NGO pernah mengetengahkan isu tersebut, tetapi penduduk setempat mendakwa kegiatan penerokaan haram masih berlaku sehingga kini.
“Kegiatan penerokaan haram di sebahagian Hutan Simpan Chikus telah memusnahkan litupan dan fungsi kepelbagaian hayat hutan serta memberi kesan kepada pencapaian pengurusan secara berkekalan.

“Kami kecewa kerana pihak-pihak lain yang meneroka kawasan Hutan Simpan Chikus dan melakukan penanaman kelapa sawit, lain-lain tanaman dan melepaskan haiwan ternakan tidak pula diambil tindakan,” katanya dalam satu kenyataan di sini hari ini.
Mengulas lanjut kata Taufik, kawasan yang diteroka haram tersebut perlu dikekal sebagai hutan simpanan kekal di samping perlu dipulihara semula dibawah Program Restorasi/Pemuliharaan Kawasan Terosot yang dilaksana oleh Jabatan Perhutanan.
Katanya, ini kerana sejak Hutan Simpan Chikus digazetkan pada 27 Februari 1914, dari semasa kesemasa hutan simpan tersebut telah dieksploitasi untuk tujuan pelaksanaan pembangunan ladang monokultur (ladang hutan) dan sebahagian lagi telah dimansuhkan.
“Kuasa berharap pihak berkuasa negeri akan memberi perhatian dan mengambil tindakan sewajarnya,” tegas beliau. -K! ONLINE


AAT cadang kerajaan sediakan lokasi pengebumian anjing polis
Oleh KOSMO!

2 Oktober 2020, 5:35 pm
Oleh DIYANATUL ATIQAH ZAKARYA
MELAKA – Pertubuhan Pasukan Tindakan Haiwan (AAT) mencadangkan kerajaan mencari satu lokasi persemadian yang lebih sesuai buat anjing pengesan Polis Diraja Malaysia (PDRM).
Presidennya, Sharul Nizam Ab. Rahim berkata, kematian anjing pengesan PDRM bernama Tho berpangkat Sarjan yang berkhidmat dalam Seksyen K9, Jabatan Siasatan Jenayah (JSJ) Polis Pahang akibat sakit tua baru-baru ini amat menyentuh emosi rakyat negara ini.
“Kematian sebegini suatu kisah yang jarang dikongsi PDRM kepada masyarakat namun apabila dikongsi, terutama ketika ‘tuannya’ Sarjan Patrick Sandai Sarjan Patrick mengubur dan meletakkan seroja di atas kubur Tho membuatkan ramai yang bersedih
“Di luar negara khususnya di Amerika Syarikat, anjing K9 yang mati atau terkorban dalam perkhidmatan akan diberi istiadat penuh demi menghargai jasanya.
“Walaupun kita tidak perlu sampai ke tahap itu kerana perbezaan budaya, namun janggal rasanya apabila Sarjan Tho dikubur, ditinggalkan dan kesepian di tepi hutan,” katanya ketika ditemui Kosmo! di sini.

Menurut Sharul Nizam, sehubungan itu, dia juga senada dengan orang ramai dan meminta jasa baik PDRM agar mencari lokasi yang lebih sesuai untuk persemadian anjing pengesan K9 yang begitu besar jasanya dalam membantu pihak polis memerangi jenayah di negara ini. – K! ONLINE


#MenteriKPTsilaletakjawatan jadi trending
Oleh AHMAD SHAHERMAN SHAMSURI

2 Oktober 2020, 5:04 pm
KUALA LUMPUR – Tanda pagar ‘MenteriKPTsilaletakjawatan’ menjadi trending di laman Twitter hari ini susulan kenyataan yang dikeluarkan Kementerian Pengajian Tinggi (KPT) berkaitan penangguhan pendaftaran pelajar pagi tadi.
Menerusi kenyataan itu, KPT mencadangkan kepada semua Institusi Pendidikan Tinggi (IPT) untuk menangguhkan pendaftaran secara fizikal pelajar baharu dan lama ke kampus masing-masing.
Tambah kenyataan itu, semua urusan pendaftaran pelajar berkenaan boleh dilaksanakan secara dalam talian termasuk sesi pengajian sehingga pengumuman baharu mengenainya dibuat.
Setakat pukul 5 petang, tanda pagar berkenaan telah mendapat 24,500 ciapan.
Rata-rata netizen kecewa dengan kementerian terbabit yang mengeluarkan kenyataan terlalu lambat kerana kebanyakan pelajar dan keluarga mereka telah bergerak ke lokasi IPT masing-masing untuk mendaftar esok.
Ada juga mendakwa telah menghabiskan banyak masa dan wang untuk proses pendaftaran esok tetapi KPT telah menangguhkannya pula.

Ciapan daripada seorang pengguna twitter dengan nama panggilan Nadia [email protected]_eresbella mendapat ulang ciap paling tinggi iaitu 4,238 kali dengan 3,107 tanda suka.
Menerusi caipannya, wanita itu menggesa Menteri KPT meletakkan jawatan memandangkan beliau tidak mempertimbangkan hak mahasiswa semua.
Seorang lagi pengguna Twitter, Nadia [email protected] turut meninggalkan ciapan yang telah mendapat ulang 4,145 kali dan 3,113 tanda suka.
“Hari ini ada yang dah daftar ke kampus dan hari ini jugalah baru KPT buat kata putus,”caipnya.
Tanda pagar ini telah mengalahkan #Trump yang pada awalnya trending nombor satu kerana dijangkiti Covid-19. – K! ONLINE


Lelaki larikan beg tangan jemaah wanita
Oleh KOSMO!

2 Oktober 2020, 5:37 pm
Oleh DIYANATUL ATIQAH ZAKARYA
ALOR GAJAH – Dua jemaah wanita berdepan detik cemas selepas beg tangan mereka dilarikan seorang lelaki ketika sedang menunaikan solat Subuh di Masjid Jawahir, Pengkalan Balak di sini semalam.
Dalam kejadian kira-kira pukul pukul 6.25 pagi itu, difahamkan salah seorang mangsa berusia 55 tahun sedang dalam rukun solat tahiyyat akhir sebelum tiba-tiba beg tangan yang diletakkan bersebelahannya diambil suspek.
Ketua Polis Daerah Alor Gajah, Superintendan Arshad Abu berkata, wanita tersebut yang terkejut telah menjerit meminta tolong, namun suspek sempat mengambil sebuah lagi beg tangan jemaah wanita lain sebelum melarikan diri menaiki Toyota Vios berwarna putih.
“Semasa mangsa sedang solat Subuh bersama seorang lagi jemaah perempuan, mereka telah didatangi seorang lelaki Melayu tidak dikenali yang bertindak mengambil beg tangan berisi kad pengenalan, kad bank serta serangkai kunci rumah.
“Mangsa sempat menjerit namun suspek berjaya meloloskan diri dengan menaiki sebuah kereta, dipercayai dipandu rakannya yang menunggu di luar masjid,” katanya ketika dihubungi di sini hari ini.

Jelasnya, pihaknya akan meneliti rakaman kamera litar tertutup (CCTV) di masjid berkenaan bagi mengenal pasti identiti suspek.
“Kes ini akan disiasat mengikut Seksyen 380 Kanun Keseksaan kerana mencuri dalam bangunan,” katanya. – K! ONLINE


Polis tahan tiga remaja samseng jalanan
2 Oktober 2020, 4:51 pm
Oleh ROHANA MOHD. NAWI
KOTA BHARU – Polis menahan tiga remaja dipercayai terlibat dalam kegiatan samseng jalanan sewaktu mereka melakukan aksi mengangkat tayar atau Wheelie di Jalan  Melor di sini semalam.
Ketiga-tiga remaja yang berusia 18 tahun itu ditahan oleh sepasukan anggota yang sedang melakukan melakukan rondaan di kawasan berkenaan kira-kira pukul 3 pagi.
Ketua Polis Daerah Kota Bharu, Asisten Komisioner Abdul Rahim Daud berkata, pihaknya turut merampas tiga motosikal jenis Honsa Ex5, Honda Wave dan SYM yang ditunggang mereka
“Remaja terbabit dipercayai sedang berlumba dan masing-masing sedang menunjukkan kejaguhan apabila mereka menunggang motosikal melebihi had laju.
“Kegiatan yang dilakukan remaja terbabit boleh membahayakan diri sendiri dan pengguna jalan raya yang lain,” katanya ketika dihubungi Kosmo! hari ini.

Katanya, polis turut melakukan ujian saringan air kencing, namun kesemua mereka yang berasal dari Kampung Kayu Besar, Melor dan Kampung Selising, Pasir Puteh tidak terlibat dengan penyalahgunaan dadah.
Katanya, ketiga-tiga suepek ditahan reman dan kes disiasat mengikut Seksyen 42(1) Akta Pengangkutan Jalan 1987 kerana menunggang secara merbahaya. -K! ONLINE


Sindiket pemalsuan dokumen didalangi warga Indonesia tumpas
Oleh KOSMO!

2 Oktober 2020, 5:20 pm
Oleh MOHD. HUSNI MOHD. NOOR
PUTRAJAYA – Satu sindiket pemalsuan dokumen didalangi warga Indonesia ditumpaskan Jabatan Imigresen Malaysia (JIM) susulan serbuan di sekitar Lembah Klang awal pagi semalam.
Dalam serbuan kira-kira jam 1.20 pagi itu, JIM menyerbu lima premis sebelum menahan 33 orang warganegara Indonesia masing-masing 22 lelaki dan sembilan wanita.
Timbalan Ketua Pengarah Imigresen (Operasi) Mohamad Fauzi Md. Isa berkata, daripada kesemua yang ditahan, empat adalah dalang sindiket berusia 25 hingga 41 tahun manakala, selebihnya adalah pelanggan yang sedang berurusan.
Beliau berkata, sindiket didapati sudah setahun beroperasi dan menyasarkan warganegara Indonesia yang ingin pulang ke negara asal.
“Sindiket mempunyai kepakaran dalam menyediakan pelbagai dokumen palsu dan cop-cop imigresen palsu serta turut menyediakan perkhidmatan penghantaran pulang ke negara asal berbekalkan dokumen palsu berkenaan. – K! ONLINE


Tiga lokasi jadi tarikan pelancongan baharu ke Perak
Oleh KOSMO!

2 Oktober 2020, 4:49 pm
Oleh ZAKI SALLEH
IPOH – Tiga lagi lokasi tarikan pelancongan baharu yang bakal dibuka di negeri ini tidak lama lagi diyakini akan meningkatkan lagi kehadiran pengunjung luar ke sini termasuk memanjangkan tempoh masa untuk berada lebih lama.
Lokasi tersebut ialah Galeri dan Rumah Lat iaitu kartunis tersohor negara, Maze Garden@ TT5 (Kapal Korek Tanjung Tualang) dan Silverlakes Village Outlet yang kesemuanya terletak dalam daerah Batu Gajah.
Ketua Pegawai Eksekutif Tourism Perak, Nurmalis Musa berkata, tambahan pula ketiga-tiga lokasi ini memiliki daya tarikan tersendiri serta kelainan selain kedudukannya yang mudah diakses dan berdekatan dengan Ipoh.
Menurut beliau, Galeri dan Rumah Lat yang dibina mengikut rekabentuk rumah tradisional Perak itu menempatkan karya-karya kartunis Kampung Boy itu akan dibuka pada November ini.
“Maze Garden@ TT5 yang terletak di Warisan Kampung Korek Tanjung Tualang yang berusia 82 tahun itu pula dijangka menerima pengunjung Disember nanti.

“Manakala Silverlakes Village Outlet iaitu pusat beli-belah berkonsepkan seperti Johor Premium Outlet itu pula dijangka dibuka pada tahun hadapan,” ujarnya semasa berucap pada Program Business Matching #TravelPeraklah di Hotel Kinta River Front di sini hari ini.
Program tersebut yang merupakan inisiatif kerajaan negeri menerusi Tourism Perak dengan kerjasama Malaysian Chinese Tourist Association untuk memacu industri pelancongan pasca Covid-19.
Ia disertai 40 pengendali syarikat pelancongan tempatan, ejen pelancongan serta wakil-wakil hotel dan 42 agensi pelancongan dari Kuala Lumpur.
Tambah Nurmalis, program tersebut merupakan platform untuk mempertemukan para peserta selain mengukuhkan rangkaian kerjasama bagi meluaskan pemasaran pelancongan negeri Perak
Katanya lagi, kemajuan industri itu juga turut memberi keuntungan kepada semua pihak yang terlibat termasuklah merancakkan ekonomi setempat. -K! ONLINE


Cubaan seludup pakaian, sarang burung gagal
Oleh KOSMO!

2 Oktober 2020, 5:26 pm
Oleh YATIMIN ABDULLAH
RANTAU PANJANG – Pasukan Gerakan Am (PGA) Batalion 7 merampas pelbagai jenis pakaian dan sarang burung yang dipercayai diseludup masuk secara haram ke negara ini dalam serbuan di Pangkalan Haram Adam di sini petang semalam.
Serbuan pukul 5 petang itu dilakukan anggota PGA selepas menjalan rondaan rutin dengan motosikal di kawasan berkenaan.
Pegawai Pemerintah PGA Batalion 7, Superintendan Azhari Nusi berkata, nilai keseluruhan rampasan itu berjumlah RM18,000.
Katanya, ketika rondaan dijalankan, anggotanya telah melihat sekumpulan lelaki sedang memunggah barang-barang daripada perahu ke tebing Sungai Golok.
“Menyedari kehadiran anggota PGA, sekumpulan lelaki itu terus melarikan diri dengan menaiki perahu ke negara jiran.

“Pemeriksaan lanjut di kawasan sekitar telah menemui pelbagai jenis baju dan sangkar burung,” katanya.
Menurut Azhari, beliau percaya kesemua barang tersebut diseludup masuk ke negara ini secara tidak sah menggunakan laluan haram.
Katanya, PGA tidak akan berkompromi dengan pihak yang melanggar peraturan dan undang-undang negara.
Kes disiasat mengikut Seksyen 135 (1) Akta Kastam 1967. – K! ONLINE


100,000 pesawah berdepan kelewatan, eksploitasi harga benih padi
Oleh KOSMO!

2 Oktober 2020, 5:42 pm
Oleh SUBKHI SUDARJI
PUTRAJAYA – Lebih 100,000 pesawah melahirkan kekecewaan apabila terpaksa berhadapan dengan kelewatan dan eksploitasi harga benih padi yang dihadapi sejak 2008.
Exco Pertubuhan Persaudaraan Pesawah Malaysia (PeSAWAH), Abdul Rashid Yob berkata, permasalahan itu berlaku setiap musim penanaman padi dan seolah-olah tiada kesudahan dilakukan kerajaan terdahulu mahupun sekarang.
Jelasnya, punca masalah yang timbul adalah jadual pengairan yang dikeluarkan tanpa mengambil kira kapasiti pengeluaran benih oleh syarikat dilantik.
“Ditambah pula dengan andaian bahawa berlaku salah guna kuasa oleh pihak berwajib dengan mengambil komisen terhadap benih yang diluluskan.
“Pihak pengeluar benih saban tahun menuntut subsidi sebanyak RM20 bagi setiap beg 20 kilogram (kg). Kuota benih subsidi ditanggung kerajaan adalah sebanyak 75,000 metrik tan setahun.

“Subsidi yang bernilai jutaan ringgit itu diterima terus oleh syarikat pengeluar dengan tanggungjawab untuk menjamin bekalan mencukupi dan berkualiti,” katanya.
Dia berkata demikian pada sidang akhbar PeSAWAH mengenai kekurangan bekalan benih padi dan eksploitasi harga yang melampau di pekarangan Kementerian Pertanian dan Industri Makanan di sini hari ini.
Abdul Rashid turut menjelaskan, sistem pengeluaran benih terbukti tidak efektif untuk menjamin bekalan dan kualiti benih padi kepada petani.
“Ini kerana saban musim masalah kualiti yang teruk dan harga jualan tinggi dan bekalan tidak mencukupi sering berlaku. -K! ONLINE


Gantung diri tertekan hilang kerja
Oleh KOSMO!

2 Oktober 2020, 4:18 pm
Oleh MOHAMAD FAHD RAHMAT
KLUANG – Seorang tukang masak yang diberhentikan kerja kerana Covid-19 bertindak menamatkan riwayat hidup dengan menggantung diri dalam kejadian di Taman Berjaya, Simpang Renggam di sini pada Isnin lalu.
Pemangku Ketua Polis Daerah Kluang, Deputi Superintendan Abdul Razak Abdullah Sani berkata, mangsa yang berusia 38 tahun menjerut lehernya menggunakan sehelai kain cadar dan menggantung diri hingga maut di tangga rumahnya.
“Pada 9.49 pagi, pihak Polis Ibu Pejabat Polis Daerah (IPD) Kluang menerima panggilan Kecemasan MERS 999 daripada seorang lelaki memaklumkan jirannya menggantung diri.
“Anggota polis pergi ke lokasi dan mendapati seorang lelaki telah mati gantung diri.
“Pihak ambulans sampai dan pegawai perubatan mengesahkan mangsa meninggal dunia,” katanya ketika dihubungi hari ini.

Beliau berkata, si mati sudah berkahwin dengan seorang wanita warga China an mempunyai dua anak.
“Tempat kejadian merupakan rumah yang disewa simati dengan bayaran RM800 sebulan.
“Si mati bekerja sebagai tukang masak di Singapura, tetapi dihentikan kerja sejak Mac lalu berikutan pelaksanaan Perintah Kawalan Pergerakan.
“Si mati tidak mempunyai hutang dan tidak pernah bermusuh dengan sesiapa,” katanya.
Abdul Razak berkata, siasatan yang dijalankan pihak polis mendapati tiada unsur-unsur jenayah dalam kes itu.
“Bedah siasat dijalankan di Hospital Enche Besar Hajjah Kalsom Kluang dan punca kematian adalah disebabkan menggantung diri,” katanya.-K! ONLINE


UTM tangguh pendaftaran semua pelajar
Oleh KOSMO!

2 Oktober 2020, 4:20 pm
Oleh SHARKAWI LONDING
JOHOR BAHRU – Universiti Teknologi Malaysia (UTM) memutuskan untuk menangguhkan sementara pendaftaran semua pelajar baharu dan lama ke kampusnya di Skudai dan Kuala Lumpur sehingga pengumuman seterusnya dimaklumkan.
Pejabat Naib Canselor UTM dalam kenyataan memaklumkan, semua pelajar tidak perlu hadir ke kampus untuk membuat pendaftaran dan pembelajaran.
Katanya, pelajar boleh melakukan secara dalam talian sehingga ke satu tarikh dimaklumkan kemudian dengan melihat perkembangan terkini Covid-19 dari semasa ke semasa.
“Selain itu, Minggu Mesra Mahasisawa (MMM) UTM untuk pelajar baharu akan juga dijalankan secara dalam talian.
“Pelajar yang telah hadir ke kampus akan dibantu untuk penempatan dengan mematuhi prosedur operasi standard (SOP),” kata kenyataan itu di sini hari ini.

Kenyataan itu memaklumkan, sebarang maklumat lanjut dan terkini berkenaan sebarang perkara berhubung semester 1 2020/2021 akan dimuat naik dari semasa ke semasa.
Jelasnya, maklumat boleh diperoleh menerusi https://www.utm.my/faq-pp-sem-1-2020-2021/ atau juga boleh menghubungi talian hotline 01118687022 (8.30 pagi – 4.30 petang; Ahad-Rabu dan 8.30 pagi – 3.00 petang; Khamis).
“Sehubungan dengan itu, pemakluman rasmi yang dikeluarkan pada 25 September dan pekeliling berkaitan oleh Jabatan Timbalan Naib Canselor (Hal Ehwal Pelajar) adalah terbatal.
“Semua pelajar diingatkan untuk sentiasa peka terhadap sebarang pemakluman terkini dan mematuhi arahan ditetapkan dalam menangani pandemik Covid-19,” ujar kenyataan itu. -K! ONLINE.


Adik-beradik hilang selepas keluar dari rumah perlindungan
Oleh EDDY AQMAL MOHAMED HAMIDI

2 Oktober 2020, 4:06 pm
GOMBAK – Polis Gombak memohon bantuan orang ramai bagi mengesan dua kanak-kanak yang hilang selepas keluar dari sebuah rumah perlindungan di Taman Gombak di sini Selasa lalu.
Ketua Polis Daerah Gombak, Asisten Komisioner Arifai Tarawe berkata, pihaknya menerima laporan daripada seorang wanita berusia 27 tahun yang merupakan kakitangan di sebuah rumah kebajikan tersebut.
“Wanita berkenaan memaklumkan menyedari ketiadaan dua kanak-kanak berkenaan yang juga merupakan adik-beradik pada pukul 9 pagi sebelum bergegas membuat laporan polis.
“Kanak-kanak yang hilang adalah Fatimah Azzahrah Abdullah, 11 tahun 9 bulan, dan adiknya Adam Danial Abdullah, 9 tahun 1 bulan,” katanya menerusi satu kenyataan di sini hari ini.
Menurut Arifai, Fatimah Azzahrah mempunyai ketinggian 150 sentimeter (cm) dengan berat kira-kira 40 kilogram (kg), berkulit cerah, kurus, bermata kecil dan berambut coklat.
“Adam Daniel pula, berketinggian 120cm dengan berat 35kg, berkulit coklat serta berkepala botak.

“Pelajar yang berumur 11 tahun ada meninggalkan nota mengenai ketidakpuasan hatinya yang akan dipindahkan dan bertindak keluar dari rumah kebajikan tersebut,” ujar beliau.
Tambah Arifai, walaupun dikatakan asrama baharu lebih selesa namun luahan pelajar ini mereka lebih perlukan kasih sayang yang telah mereka dapat di rumah tersebut dan bukannya kemewahan.
“Orang ramai yang mempunyai sebarang maklumat berhubung kehilangan kanak-kanak berkenaan diminta menghubungi Sarjan Hasrol Ismail di talian 017-5262726 atau Ibu Pejabat Polis Daerah Gombak di talian 03-61262222. -K! ONLINE


89 ingkar PKPP, 30 tak pakai pelitup muka
Oleh KOSMO!

2 Oktober 2020, 3:20 pm
Oleh NOR IDAYU BOSRO
PUTRAJAYA – Seramai 89 individu ditahan atas kesalahan ingkar arahan Perintah Kawalan Pergerakan Pemulihan (PKPP) dengan tangkapan paling tinggi membabitkan kegagalan memakai pelitup muka (30).
Menteri Kanan (Keselamatan), Datuk Seri Ismail Sabri Yaakob berkata, kesalahan lain yang dikesan penjarakan fizikal (29), gagal menyediakan peralatan dan merekod butiran diri (14), langgar perintah PKPDB (10), aktiviti dalam kelab malam (lima) dan premis beroperasi tanpa lesen (satu).
“Daripada jumlah itu, seramai 77 individu telah dikompaun dan 12 lagi direman,” katanya dalam kenyataan hari ini.
Ismail Sabri berkata, seramai 22 pendatang asing tanpa izin (PATI) dan dua tekong ditahan dalam Operasi Benteng selain turut dirampas satu bot dan sembilan buah kenderaan.
Dalam pada itu, beliau berkata, seramai 38,843 individu pulang ke tanah air dari 24 Julai hingga semalam dan ditempatkan di 75 stesen kuarantin yang ditetapkan.

Daripada jumlah itu, seramai 8,648 individu menjalani proses kuarantin wajib manakala 106 lagi telah dihantar ke hospital.
Sementara itu, sebanyak 16 operasi sanitasi meliputi tiga zon merah, dua zon kuning dan enam zon hijau membabitkan enam negeri dibuat Jabatan Bomba dan Penyelamat.
“Sebanyak lima operasi di Sabah, Pulau Pinang dan Perlis (empat) serta masing-masing satu di Terengganu, Sarawak dan Melaka,” katanya. -K! ONLINE


27 leka berhibur dikompaun
Oleh KOSMO!

2 Oktober 2020, 4:11 pm
Oleh MOHAMAD FAIZAL HASHIM
JOHOR BAHRU – Seramai 27 pelanggan yang leka berhibur di sebuah pusat hiburan di Taman Mount Austin, dekat sini ditahan polis pada Ops Hiburan Bersepadu malam tadi.
Dalam kejadian kira-kira 10 malam itu, serbuan dijalankan sepasukan pegawai serta anggota dari Ibu Pejabat Polis Daerah (IPD) Johor Bahru Selatan bersama sepasukan Penguatkuasa Majlis Bandaraya Johor Bahru (MBJB).
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, kesemua pengunjung berusia 24 hingga 50 tahun dikenakan kompaun kerana gagal mematuhi penjarakkan fizikal seperti yang ditetapkan dalam prosedur operasi standard (SOP).
“Hasil pemeriksaan terhadap pengunjung yang terdiri daripada 13 lelaki dan 14 wanita tempatan mendapati mereka leka berhibur tanpa menghiraukan sebarang penjarakkan fizikal dan SOP yang digariskan dalam Perintah Kawalan Pergerakan Pemulihan (PKPP).
“Polis turut menahan seorang lelaki berusi 26 tahun yang dipercayai merupakan pengurus premis tersebut kerana telah gagal mengemukakan lesen perniagaan yang sah,” katanya dalam satu kenyataan hari ini.

Mohd. Padzli berkata, pihak penguatkuasa MBJB juga telah mengambil tindakan susulan dengan menyita dan merampas barang-barang di dalam premis berkenaan atas sebab lesen perniagaan yang tidak sah.
Katanya, kesemua pengunjung termasuk seorang pengurus premis tersebut telah dibawa ke IPD Johor Selatan untuk dikeluarkan kompaun di bawah perkara 10 Akta Pencegahan Dan Pengawalan Penyakit Berjangkit 1988 yang boleh dihukum dibawah peraturan 11(1) peraturan yang sama.
“Setelah selesai urusan kompaun, kesemua OKK (Orang Kena Kompaun) telah diarahkan pulang ke rumah masing-masing.
“Pihak polis IPD Johor Bahru Selatan menasihatkan orang ramai agar mematuhi SOP yang ditetapkan. Sebarang maklumat, orang ramai boleh hubungi talian hotline IPD Johor Bahru Selatan 07-2182323,” ujarnya.-K! ONLINE


JPJ Kelantan kutip lebih RM700,000 hasil tawaran diskaun saman
Oleh KOSMO!

2 Oktober 2020, 3:24 pm
Oleh ROSLIZA MOHAMED
KOTA BHARU – Jabatan Pengangkutan Jalan (JPJ) Kelantan mengutip sebanyak RM718,764 menerusi tawaran diskaun saman 70 peratus kepada pemandu dan pemilik kenderaan.
Daripada jumlah itu, ia melibatkan sebanyak 9,880 transaksi dengan RM485,413 berjaya dikutip pada Ogos dan RM233,351 pada bulan lalu daripada individu yang melakukan kesalahan trafik.
Pengarah JPJ Kelantan, Hanif Yusabra Yusuf berkata, kutipan saman itu juga melebihi sasaran asal iaitu sebanyak RM500,000.
Menurutnya, saman itu juga dikutip daripada pemandu dan pemilik kenderaan yang melakukan pelbagai kesalahan.
“Antara kesalahan yang dilakukan seperti tidak memakai tali pinggang keledar, topi keledar, menggunakan telefon bimbit ketika memandu dan memotong dua barisan berkembar.

“Selain itu, mereka yang membayar saman ini juga telag melanggar lampu isyarat, menggunakan lorong kecemasan dan cermin gelap, tiada lesen memandu, cukai jalan tamat tempoh dan aspek teknikal,” katanya.
Menurut Hanif Yusabra, sebanyak 89,882 saman tertunggak melibatkan pengguna jalan raya direkodkan di negeri ini dalam tempoh 10 tahun.
Tambahnya, pesalah yang gagal menjelaskan saman tertunggak dalam tempoh tertentu atau tidak hadir di mahkamah juga boleh dikenakan waran tangkap dan disenarai hitamkan. -K! ONLINE


Warga emas meninggal dunia ketika berwirid
Oleh MOHD AZLI ADLAN

2 Oktober 2020, 3:44 pm
SETIU – Hajat seorang warga emas untuk menghadiri majlis tahlil arwah isterinya tidak kesampaian apabila dia tiba-tiba rebah sebelum meninggal dunia di Masjid Al-Amin, Kampung Sungai Lerek, Chalok di sini malam tadi.
Khalid Ahmad, 83, meninggal dunia dipercayai akibat serangan jantung ketika sedang berwirid sejurus selesai menunaikan solat Maghrib berjemaah di masjid berkenaan pada pukul 7.15 malam.
Ketua Polis Daerah Setiu, Deputi Superintendan Afandi Hussin berkata, sebelum kejadian, warga emas itu bersama menantunya, Mohamad Firdaus Ibrahim, 29, singgah ke masjid tersebut untuk bersolat Maghrib berjemaah.
“Mangsa tiba-tiba rebah ketika imam mahu membaca doa selepas selepas berwirid sejurus menunaikan solat Maghrib berjemaah.
“Pengawai perubatan yang melakukan pemeriksaan tidak lama kemudian mengesahkan lelaki itu telah meninggal dunia,” katanya kepada Kosmo! di sini hari ini.
Sementara itu, salah seorang ahli keluarga Khalid, Raihan Husin, 31, berkata, sebelum kejadian, arwah datuk saudaranya yang ditemani Mohd. Firdaus dalam perjalanan ke rumah salah seorang menantunya di Chalok Barat di sini untuk menghadiri majlis tahlil arwah isterinya, Meriam Latif.

Jelas Raihan, Meriam meninggal dunia kerana sakit tua pada 26 September lalu. – K! ONLINE


14 operator kilang terhidu asid hidroklorik
Oleh KOSMO!

2 Oktober 2020, 3:40 pm
Oleh NOOR HASLIZA NUSI
GEORGE TOWN – Seramai 14 operator kilang pembuatan produk kecantikan dan kebersihan diri di Kampung Jawa, Bayan Lepas di sini dilaporkan terhidu bau asid hidroklorik yang tumpah ke lantai sebuah bilik makmal petang tadi.
Kesemua mangsa terdiri 13 wanita dan seorang lelaki itu telah dikejarkan ke sebuah klinik berhampiran pada pukul 1 petang tadi.
Jurucakap bomba negeri berkata, pihaknya menerima panggilan berhubung kejadian berlaku pada pukul 1.08 petang tadi dan tiba ke situ kurang 10 minit kemudian.
Menurutnya, pasukan Khas Bahan Kimia Berbahaya (HAZMAT) dan anggota dari Balai Bomba dan Penyelamat Bayan Baru kemudian bergegas ke lokasi kejadian.
“Apabila tiba di tempat kejadian mendapati satu bekas yang mengandungi asid hidroklorik berjumlah satu liter telah jatuh di atas lantai dan pecah di dalam sebuah bilik makmal.

“Seramai 13 mangsa dilaporkan terhidu asid tersebut manakala seorang lagi mangsa terkena percikan bahan kimia tersebut.
“Semua mangsa telahpun dibawa ke klinik berhampiran oleh pihak syarikat terbabit dan semua mangsa dilaporkan berada dalam keadaan stabil,” katanya di sini tadi.
Jelasnya, kerja-kerja pengasingan serta pembersihan sedang dijalankan di lokasi kejadian. – K! ONLINE


Langgar syarat bon, PKR tuntut Zuraida bayar RM10 juta
Oleh NUZULSHAM SHAMSUDDIN

2 Oktober 2020, 4:09 pm
KUALA LUMPUR – Pakatan Keadilan Rakyat (PKR) memfailkan saman terhadap bekas Naib presiden parti itu, Zuraida Kamaruddin bagi menuntut RM10 juta kerana melanggar syarat bon yang mengikat dirinya kepada parti.
Saman itu difailkan Setiausaha Agung parti itu, Saifuddin Nasution Ismail selaku plaintif melalui Tetuan Wiliam Leong & Co pada 28 September lalu, dengan menamakan Zuraida, 52, yang kini Menteri Perumahan dan Kerajaan Tempatan  sebagai defendan tunggal.
Dalam tuntutan saman itu, plaintif mendakwa pada 25 April 2018 Zuraida telah menandatangani suatu bon di mana defendan telah mengikat dirinya untuk membayar parti sejumlah RM10 juta menurut terma dan syarat bon tersebut.
Antara terma dan syarat bon itu, adalah defendan telah bersetuju untuk membayar parti jumlah itu selewat-lewatnya tujuh hari setelah berlakunya salah satu perkara.
Ia adalah jika defendan meletak jawatan sebagai anggota parti atau tidak mengemukakan surat-surat untuk bertanding kerusi yang diperuntukkan kepadanya untuk apa jua alasan atau setelah memenangi pilihan raya, atau bergabung dengan parti politik yang lain atau menjadi wakil rakyat bebas.
Plaintif mendakwa, pada 24 Februari lalu, defendan dalam satu kenyataan bersama 10 orang ahli parlimen yang lain telah mengumumkan perletakkan jawatan dari PKR tanpa meletak jawatan sebagai Ahli Parlimen Ampang.

Pada tarikh sama, Majlis Pimpinan Pusat Parti (MPP) telah meluluskan resolusi untuk melucutkan keahlian defendan dalam parti tersebut dengan serta-merta selain mengeluarkan sijil bertarikh 24 Julai lalu untuk mengesahkan keahlian defendan dalam parti tersebut telah ditamatkan.
Dakwa plaintif lagi, berikutan tindakan defendan yang meletak jawatan itu telah menyebabkan parti tersebut kehilangan manfaat dan kelebihan di Dewan Rakyat dan menjadi sebahagian kerajaan.
Selain itu plaintif mendakwa, defendan telah atau semestinya menikmati faedah setelah dipilih sebagai calon parti tersebut yang telah memenangi kerusi Parlimen Ampang, ianya adalah tidak adil untuk defendan terus mengekalkan faedah tersebut tanpa membayar pampasan untuk penggunaan jenama dan tanda parti.
Justeru, plaintif menuntut defendan membayar RM10 juta kepada PKR, jumlah alternatif sebanyak RM12 juta selain kos dan lain relif yang dianggap sesuai mahkamah.
Berdasarkan carian melalui e-filing, pengurusan kes seterusnya ditetapkan pada 27 Oktober ini di hadapan Timbalan Pendaftar Norhatini  Abd. Hamid. -K! ONLINE


KTMB tambah lima gerabak penuhi permintaan
Oleh KOSMO!

2 Oktober 2020, 4:15 pm
Oleh YATIMIN ABDULLAH
KUALA KRAI – Perkhidmatan Keretapi Tanah Melayu Berhad (KTMB) dari Tumpat ke Dabong mencetuskan fenomena baharu dalam kalangan masyarakat di negeri ini untuk melancong setiap kali hujung minggu selepas kerajaan menutup pintu sempadan negara ekoran penularan Covid-19.
Ketua Komunikasi Strategik KTMB, Ahmad Asri Khalbi berkata, situasi itu menyebabkan KTMB terpaksa menambah lima lagi gerabak bagi memenuhi permintaan pengguna sejak sebulan lalu.
Menurutnya, pada hari biasa sebanyak empat gerabak sahaja yang beroperasi bagi memenuhi permintaan masyarakat setempat.
“Ekoran peningkatan permintaan pada hari Jumaat dan Sabtu, kita menyediakan sebanyak lapan gerabak pada hari tersebut.
“Kami amat gembira dengan sambutan luar biasa yang diberikan oleh masyarakat di negeri ini,” katanya ketika ditemui Kosmo! di Stesen Keretapi Dabong di sini hari ini.

Ahmad Asri berkata, perkembangan itu secara tidak langsung membuka peluang kepada orang ramai untuk merasai sendiri pengalaman menaiki kereta api ke Dabong.
Katanya, pekan Dabong menyimpan banyak khazanah tersembunyi untuk diterokai oleh masyarakat negeri ini.
“Antara tarikan yang terdapat disini ialah Gua Ikan, Air Terjun Jelawang dan Gunung Stong.
“Harga tiket yang murah RM5 (dewasa) dan RM3 (kanak-kanak) bagi perjalanan sehala menjadi salah satu tarikan untuk ke sini,” ujarnya.
Sementara itu, seorang penumpang, Siti Nuraisyah Ibrahim, 32, berkata, dia amat teruja menaiki pengangkutan awam tersebut.
Katanya, ia merupakan pengalaman pertama dia menggunakan kereta api dalam hidupnya.
“Sepanjang perjalanan, para pengguna dihidangkan dengan pemandangan yang menarik.
“Tidak rugi jika orang ramai memilih Dabong sebagai destinasi utama rakyat negeri ini untuk melancong,” ujarnya. -K! ONLINE


Operasi sekolah seperti biasa sepanjang larangan rentas daerah di Sabah
Oleh KOSMO!

3 Oktober 2020, 7:57 pm
Oleh MOHD. HUSNI MOHD. NOOR
PUTRAJAYA – Kementerian Pendidikan Malaysia (KPM) memaklumkan semua pejabat dan institusi pendidikan yang berdaftar dengan kementerian di seluruh Sabah beroperasi seperti biasa kecuali di empat kawasan Perintah Kawalan Pergerakan Diperketatkan Bersasar (PKPDB).
KPM dalam satu kenyataan berkata, makluman itu dikeluarkan susulan pelaksanaan Perintah Kawalan Rentas Daerah di seluruh Sabah yang berkuat kuasa hari ini sehingga 16 Oktober depan.
Menurutnya, dalam hal ini, Majlis Keselamatan Negara (MKN), Jabatan Perdana Menteri telah memberi kebenaran khas kepada KPM bagi membolehkan semua pegawai, guru dan kakitangan yang tinggal di luar daerah tempat bertugas dibenarkan merentas daerah supaya operasi institusi tidak terjejas.
“Bagi tujuan ini, Ketua Jabatan akan mengeluarkan surat arahan hadir bertugas kepada pegawai, guru dan kakitangan yang tinggal di luar daerah tempat bertugas.
“Surat kebenaran khas juga akan dikeluarkan oleh pihak sekolah kepada murid yang tinggal di luar daerah sekolah bagi membolehkan murid merentas sempadan daerah untuk hadir ke sekolah,” katanya di sini hari ini.

Bagaimanapun, katanya, pengoperasian institusi pendidikan di daerah Tawau, Lahad Datu, Kunak dan Semporna adalah tertakluk kepada PKPDB secara pentadbiran yang bermula pada 29 September lalu hingga 12 Oktober ini.
Selain itu, katanya, sebanyak 209 buah sekolah kerajaan dan swasta di bawah KPM di empat daerah berkenaan telah ditutup berikutan pelaksanaan PKPDB. – K! ONLINE


Kelantan FC, Negeri Sembilan berkongsi mata
Oleh KOSMO!

3 Oktober 2020, 11:33 pm
Oleh YATIMIN ABDULLAH
KOTA BHARU – Skuad The Red Warriors (TRW) terlepas peluang untuk meraih kemenangan selepas hanya sekadar seri 2-2 dengan Negeri Sembilan pada aksi Liga Perdana di Stadium Sultan Muhammad IV di sini sebentar tadi.
Penyerang import Negeri Sembilan, Igor Carneiro menjadi penyelamat pasukan itu apabila bijak mencuri peluang di depan pintu gol Kelantan FC untuk menyamakan kedudukan menjadi 2-2 pada minit ke-87.
Dalam perlawanan itu, tuan rumah dikejutkan dengan jaringan awal pelawat menerusi sepakan penalti pada minit ke-14 yang tenang disempurnakan oleh Jose Neto untuk menewaskan Mohamad Fikri Che Soh di gawang gol Kelantan FC.
Pemain muda TRW, Mohammad Amirul Shafik Che Soh meredakan seketika tekanan pasukannya apabila menyamakan kedudukan pada minit ke-28 untuk mengikat kedudukan menjadi 1-1.
Tujuh minit kemudian, Mohammad Amirul Shafik hampir menggandakan jaringan TRW, namun rembatan derasnya gagal menepati sasaran.

Bersambung babak kedua, TRW memperagakan aksi lebih bertenaga dengan asakan bertali arus ke kubu pelawat tetapi dihampakan oleh ketumpulan penyudah.
Keghairahan Kelantan FC memburu jaringan hampir dihukum Negeri Sembilan pada minit ke-55 sebelum Mohamad Fikri menjadi wira pasukan apabila berjaya menepis tandukan silang pemain pelawat Izaaq Izhan Yuswardi.
Pada minit ke-74, pemain gantian Muhammad Hakimi Abdullah yang tidak dikawal ketika itu terlepas peluang meledakan jaringan kedua Kelantan FC apabila rembatannya berjaya diselamatkan oleh pemain pertahanan pelawat.
Tindakan Che Mohammad Safwan Hazman Che Hassan menjatuhkan Mohammad Amirul Shafik pada minit ke-81 mengundang padah apabila pengadil Ahmad Zuhadi Dzulkifli memberikan sepakan penalti untuk TRW.
Perancang tengah sensasi TRW, Nik Akif Syahiran Nik Mat tenang menyempurnakan sepakan penalti menerusi rembatan padu ke sudut sebelah kanan pintu gol Negeri Sembilan untuk menewaskan Muhamad Hamka Daud pada minit ke-82.
Bagaimanapun, jaringan itu hanya bertahan selama lima minit apabila Igor Carneiro menyelamatkan Negeri Sembilan menerusi keputusan 2-2. – K! ONLINE


Komplot pembunuhan kerana rusa albino
Oleh KOSMO!

3 Oktober 2020, 10:04 pm
BANGKOK – Seorang pegawai atasan sebuah zoo di Thailand dibunuh doktor veterinar semasa satu siasatan berhubung misteri kehilangan seekor rusa albino, kata polis hari ini.
Minggu lalu, Menteri Alam Sekitar Thailand, Varawut Silpa-archa mengarahkan satu siasatan diadakan berhubung kehilangan rusa itu.
Keputusan dibuat selepas beliau menolak penjelasan pihak pengurusan zoo bahawa rusa itu dimakan seekor ular sawa.
Pihak berkuasa sedang meneliti sama ada rusa albino jenis barking deer yang hilang sejak lapan bulan lalu telah dicuri.
Ketua Pengarah Pertubuhan Taman Zoologi Thailand, Suriya Sangpong mengetuai siasatan dan kembara dari Bangkok ke Zoo Songkhla untuk satu mesyuarat dengan staf hari ini.
Beliau yang berumur 58 tahun ditembak mati kira-kira pukul 11.30 pagi tadi (waktu tempatan) di pejabat zoo, menurut polis di Songkhla.

Polis berkata, penembak, Phuvadol Suwanna yang juga seorang doktor veterinar yang tinggal di zoo berada dalam keadaan tertekan kerana diarahkan bertukar ke satu jabatan lain semasa siasatan sedang dijalankan.
Mereka kemudian menyatakan suspek membunuh diri kira-kira satu jam selepas menembak mangsa.
“Lelaki bersenjata itu ialah kawan lama (ketua pengarah), mereka berdua berasal dari wilayah selatan negara,” kata Setiausaha Tetap Kementerian Sumber Asli dan Alam Sekitar, Jatuporn Buruspat.
Siasatan terhadap kehilangan rusa albino itu mungkin akan diteruskan. Rusa unik bernama Snow itu lahir pada Disember lalu. – AFP


[VIDEO] Safawi ke Portugal untuk bukti kemampuan
Oleh MUHAMAD ARDIE PUTRA SUHAIMI

3 Oktober 2020, 9:18 pm
SEPANG – Pemain sensasi skuad Harimau Malaya, Safawi Rasid berlepas ke Portugal malam ini bagi melengkapkan perpindahan secara pinjaman ke kelab Liga Premier, Portimonense SC.
Terdahulu, Safawi berjaya membantu Johor Darul Ta’zim (JDT) mengesahkan kejuaraan Liga Super buat kali ketujuh berturut-turut di Stadium Sultan Ibrahim, Iskandar Puteri semalam.
Safawi mengakui cukup teruja untuk menjadi pemain kedua berkelana ke liga utama Eropah selepas Luqman Hakim Shamsuddin yang menyertai KV Kortrijk di Belgium Ogos lalu.
Kata Safawi, perasaannya ketika ini bercampur baur kerana impiannya untuk beraksi di Eropah akhirnya menjadi kenyataan.
“Saya akan berada di sana selama semusim dan secara jujur, sangat teruja apabila akhirnya berjaya berhijrah ke Eropah. Kini adalah misi saya untuk membuktikan bahawa pemain dari Asia turut mampu mencipta nama di sana.
“Pada masa sama, saya turut berasa sedih kerana terpaksa meninggalkan keluarga dan pasukan JDT,” kata Safawi yang ditemui di Lapangan Terbang Antarabangsa Kuala Lumpur (KLIA), Sepang sebentar tadi.

SAFAWI bergambar dengan kedua ibu bapanya sebelum berlepas ke Portugal untuk menyertai kelab Portimonense SC di KLIA, Sepang sebentar tadi. – FAISOL MUSTAFA
Portimonense SC yang bersaing dalan liga utama Portugal telah membuka tirai perlawanan pada 19 September lepas dan menghuni tangga ke-15 daripada 18 pasukan.
Sebagai rekod, JDT mengesahkan persetujuan untuk melepaskan pemain kelahiran Terengganu itu ke kelab Portimonense secara pinjaman selepas Pengarah Sukan Harimau Selatan, Martin Prest mendedahkan pihaknya sudah menerima tawaran rasmi pada 25 Ogos lepas.
Jendela perpindahan antarabangsa bakal ditutup secara rasmi pada awal pagi Selasa ini. – K! ONLINE

[VIDEO] Pemain sensasi skuad Harimau Malaya, Safawi Rasid berlepas ke Portugal malam ini bagi melengkapkan perpindahan secara pinjaman ke kelab Liga Premier, Portimonense SC.
Berita penuh klik https://t.co/x1AlDcxMLz
Video oleh ARDIE PUTRA SUHAIMI pic.twitter.com/L3xC8W5HM1
— Kosmo! Online (@kosmo_online) October 3, 2020


Toyota Hilux rempuh 10 kenderaan
Oleh KOSMO!

3 Oktober 2020, 8:17 pm
Oleh ASLIZA MUSA
IPOH – Masalah brek sebuah kenderaan pacuan empat roda jenis Toyota Hilux menjadi punca kemalangan melibatkan 10 kenderaan di Jalan Raja Musa Aziz di sini hari ini.
Kejadian pada pukul 11.50 pagi berhampiran persimpangan lampu isyarat itu bagaimanapun tidak melibatkan kecederaan dan kemalangan jiwa.
Ketua Polis Daerah Ipoh, Asisten Komisioner A. Asmadi Abdul Aziz berkata, kemalangan berlaku selepas Toyota Hilux dipandu seorang lelaki hilang kawalan dan melanggar 10 kenderaan di lampu isyarat.
Katanya, kemalangan itu berlaku di jalan empat lorong satu arah.
“Punca kemalangan dipercayai akibat brek Toyota Hilux tidak berfungsi lalu gagal dikawal sebelum berlanggar dengan kenderaan lain yang sedang menunggu lampu isyarat.

“Semua 11 kenderaan terlibat hanya mengalami kerosakan dan tiada kecederaan pemandu dan penumpang,” katanya di sini hari ini.
Menurut beliau, rakaman percakapan pemandu kenderaan yang terlibat telah diambil manakala pemandu Toyota Hilux dibawa ke hospital untuk mengambil darah bagi mengesan kandungan alkohol dan dadah.
“Siasatan lanjut sedang dijalankan dan kes disiasat mengikut Seksyen 43(1) Akta Pengangkutam Jalan 1987,” katanya. – K! ONLINE


Pelakon suara Doraemon meninggal dunia
Oleh KOSMO!

3 Oktober 2020, 8:49 pm
TOKYO – Pelakon suara Jepun, Tomita Kosei yang dikenali dengan suara asal siri animasi Doraemon dan beberapa anime lain disahkan meninggal dunia akibat strok pada 27 September lalu, lapor portal Today Online hari ini.
Kosei, 84, ialah seorang graduan dari Fakulti Undang-Undang di Universiti Chuo dan memiliki kelulusan Ijazah Sarjana Muda Sains Politik serta mula terlibat dalam lakonan suara sejak 1963.
Mendiang adalah suara asal siri Doraemon yang mula disiarkan di televisyen pada tahun 1973. Suara Kosei juga dipinjamkan pada beberapa siri animasi popular seperti Detective Conan dan Astro Boy.

Bagaimanapun, suara Kosei kemudiannya digantikan oleh pelakon wanita Masako Nozawa. Pertukaran suara itu pada pertengahan musim siaran mencetuskan kemarahan ramai peminat.
Tiada maklumat dikongsi berhubung sebab pertukaran suara Kosei kepada Nozawa dibuat.
Kosei juga adalah pelakon suara beberapa filem Hollywood termasuk Kung Fu Panda dan While You Were Sleeping.

Pada 2009, Kosei diberi pengiktirafan Anugerah Merit pada Majlis Anugerah Tahunan Seiyu ke-3. – Agensi


Tujuh pengunjung terkandas di Air Terjun Telaga Tujuh
Oleh NORLIDA AKMAR IDROS

3 Oktober 2020, 8:06 pm
LANGKAWI – Tujuh pengunjung pusat peranginan Air Terjun Telaga Tujuh di sini cemas apabila terkandas di kawasan puncak air terjun akibat air deras dalam kejadian pada petang tadi.
Penolong Pengarah Bahagian Operasi Kebombaan dan Penyelamat Kedah, Penguasa Kanan Bomba I Mohamadul Ehsan Mohd. Zain berkata, pihaknya menerima panggilan berhubung kejadian pada pukul 5.02 petang.
“Sebaik tiba di lokasi, kita mendapati terdapat tujuh mangsa termasuk seorang kanak-kanak lelaki terkandas di puncak air terjun.
“Mereka tidak dapat menyeberangi kerana air yang deras,” katanya hari ini.
Kata beliau, tujuh anggota bomba kemudian menggunakan tali penyelamatan dan jaket keselamatan untuk membantu mangsa menyeberangi laluan air.
“Kesemua mangsa iaitu lima wanita dan dua lelaki berjaya diselamatkan dan dibawa turun ke kaki bukit,” ujarnya.

Tambahnya, kesemua mangsa tidak mengalami sebarang kecederaan. – K! ONLINE


Pejabat Penjara Alor Setar disanitasi
Oleh NORLIDA AKMAR IDROS

3 Oktober 2020, 7:45 pm
ALOR SETAR – Seramai enam anggota Balai Bomba dan Penyelamat Alor Setar melakukan sanitasi di Penjara Alor Setar di sini hari ini.
Penolong Pengarah Bahagian Operasi Kebombaan dan Penyelamat Kedah, Penguasa Kanan Bomba I Mohamadul Ehsan Mohd. Zain berkata, proses sanitasi bermula pukul 4.30 petang tadi.
“Kerja-kerja sanitasi melibatkan empat ruang pejabat di tingkat satu dan dua serta bahagian luar penjara.
“Jenis bahan kimia yang digunakan adalah sodium hypoclorite,” katanya di sini hari ini.
Kata beliau, proses sanitasi oleh enam anggota bomba mengambil masa kira-kira satu jam selesai pada pukul 5.30 petang tadi.
Penularan Covid-19 bagi Kluster Tembok  yang antaranya melibatkan kakitangan dan tahanan penjara mencatatkan sebanyak 414 kes setakat ini. – K! ONLINE


Polis nafi mesej tular sekatan masuk, keluar Perak
Oleh KOSMO!

3 Oktober 2020, 10:07 pm
Oleh ASLIZA MUSA
IPOH – Polis menafikan terdapat arahan sekatan kemasukan dan keluar kenderaan dari Perak melalui jalan-jalan sempadan di negeri Kedah seperti yang tular hari ini.
Pemangku Ketua Polis Perak, Datuk Goh Boon Keng berkata, perkara tersebut tidak benar berikutan tiada sebarang arahan untuk mengadakan sekatan perjalanan antara dua negeri itu.
Sebaliknya beliau berkata, sekatan jalan raya yang dijalankan pihak berkuasa adalah untuk kawalan kenderaan dan pencegahan jenayah.
“Tiada sekatan pergerakan kenderaan keluar dan masuk ke Perak melainkan sekatan jalan raya yang diadakan di beberapa kawasan.
“Selain sembilan sekatan jalan raya di kawasan sedia ada, kita turut menambah dua lagi sekatan jalan raya di Tanjung Malim dan Parit Buntar,” katanya ketika dihubungi di sini hari ini.

Terdahulu, tular mesej di media sosial WhatsApp iaitu bermula pada pukul 6 petang hari ini diadakan sekatan kemasukan dan keluar dari negeri Perak melalui jalan-jalan sempadan Kedah.
Mesej tersebut memaklumkan bahawa arahan itu berikutan kenaikan peraturan kes Covid-19 di negeri Kedah. – K! ONLINE


Ibu redah 50km dengan motosikal hantar anak daftar USM
Oleh MOHD SYALMIZI HAMID

3 Oktober 2020, 10:03 pm
GEORGE TOWN – Demi masa depan anak lelakinya, seorang ibu sanggup meredah perjalanan kira-kira 50 kilometer (km) dengan motosikal bagi menghantar anak sulungnya mendaftar di Universiti Sains Malaysia (USM), Gelugor di sini hari ini.
Jarak tersebut perlu dilalui seorang peniaga kuih, Jumiati Masud, 53, untuk menghantar Muhammad Izzulhaq Mohamed Hasnan, 19, membuat pendaftaran sebelum dia bersendirian pulang ke rumah di Simpang Ampat, Nibong Tebal dekat sini.
USM memberikan tiga pilihan untuk pelajar baharunya mendaftarkan diri sebagai warga kampus iaitu hadir mendaftar dan pulang bersama waris; hadir mendaftar, menempatkan barang dalam desasiswa dan pulang atau mendaftar dan terus tinggal di asrama.
Jumiati berkata, dia bersyukur kerana masih boleh membuat pilihan untuk Muhammad Izzulhaq tinggal di asrama bagi menjamin keselesaan untuk menimba ilmu.
“Biarlah dia belajar dalam suasana yang terbaik kerana jika di rumah, kemudahan internet tidaklah begitu baik dan kami tiada kemudahan wifi atau sebagainya.
“Saya tidak kisah terpaksa menempuh perjalanan yang jauh untuk menghantarnya kerana mahu lakukan yang terbaik untuk anak saya,” jelas ibu kepada tiga cahaya mata lelaki tersebut.

Muhammad Izzulhaq adalah antara pelajar baharu USM yang mendaftar pada hari kedua sesi pendaftaran pandu lalu sidang akademik 2020/2021.
Muhammad Izzulhaq ditempatkan di Desasiswa Restu, USM.
Sementara itu, Jumiati berkata, dia bersyukur kerana anaknya diterima untuk bergelar mahasiswa USM kerana tidak terlalu jauh dari rumah mereka.
“Sebelum ini dia pernah ditawarkan melanjutkan pelajaran ke sebuah universiti di Kuala Lumpur, namun kami terpaksa menolak kerana keadaan kewangan tidak mengizinkan,” katanya sambil mengakui hanya memiliki motosikal sebagai kenderaan harian.
Sementara itu, Muhammad Izzulhaq menzahirkan rasa terharu dengan pengorbanan ibunya dan
berazam untuk belajar bersungguh-sungguh untuk memberikan kesenangan kepada ibunya.
“Saya juga risau lihat ibu balik sendiri ke rumah, namun terpaksa akur kerana ibu tekad dan sanggup bersusah-payah demi saya.
“Saya berdoa semoga Allah permudahkan urusan saya untuk menuntut ilmu di USM,” katanya yang
mendapat keputusan cemerlang dengan purata nilai gred kumulatif (PNGK) 3.96 dari Kolej Matrikulasi Pulau Pinang.
Muhammad Izzulhaq berjaya melanjutkan pelajaran di peringkat Sarjana Muda Sains dengan Pendidikan dan ditempatkan di Desasiswa Restu, USM. – K! ONLINE